Lifan-Z/Chinese-poetries-txt huggingface dataset:
桃李三生黄口儿，春回桑梓放埙吹。燕依旧主今还再，兔守空株懒未移。暂对少陵堂下瀼，远怀靖节菊边篱。好风借与一帆饱，归趁江空水落时。
阃歌整暇化清夷，笑把宗师正印提。绣腑文章开賸馥，锦江桃李烂成蹊。旌摇蜀水春浮峡，柝静蛮天月满溪。衣衮归欤近宸极，殊勋嘉叹殿头西。
志欲商伊学欲颜，寻师梦绕五湖间。不违誓至仁三月，亲炙宁辞雪万山。流海浪浮蜗战角，排云应许豹窥斑。还丹知换尘凡骨，趁得先生未出关。
八牖玲珑义理天，复斋心印妙亲传。化炉点处金非铁，吏坌清余否亦贤。吠息蒹芦湖外月，炊生榆柳灶中烟。水浮鄂渚连牛渚，公子行行天上仙。
不为名缰浪出山，朱门桃李恐阑珊。师寻湖海胸怀阔，道满乾坤耳目宽。水驿已终三楚尾，天阍犹向五云端。登楼便欲骑黄鹤，乞与书生换骨丹。
见说三关息虎貔，风高白帝卷旌旗。擎天砥柱瞿唐险，保蜀规模阵石奇。誓出祁山禽仲达，肯屯汉口学姜维。枕戈心事闻鸡起，未必闲眠听竹枝。
入手青衫愧壮颜，悠悠底事白云闲。有心文字几千卷，适意茅茨三两间。可奈红尘飞白羽，不容黄叟卧青山。欲从宁水成仙骨，趁得先生未出关。
燕寝凝香事自无，祝厘何用饮酴酥。袴歌雪外暖传曲，社酒人间春满壶。客到竞夸逢子晋，我来甚喜见夷吾。摩围山下闲摩诘，他日添归九老图。
昨夜天香两袖中，转头人日又桑蓬。云龙风虎千年遇，圣主贤臣此际同。翠竹西来方嫩绿，夭桃栽后未繁红。人间正喜洪钧转，莫问天台有路通。
见得州如斗大轻，闲将五马系榕阴。两江波上千家月，万卷堂中一片心。尚笑龚黄为计浅，更寻伊洛问钩深。莫悭仙李盘根实，可与轻红种作林。
边隅守岁莫思家，有酒盈樽即颂花。爱尔和鸣同野鹤，起予返哺学林鸦。生香不断炉烟袅，绛蜡长明跋晕斜。时序推迁休问当，何思何虑乐无涯。
采薪背夏见书云，世我相遗思转清。识个凝阴消又长，喜些真火熄还生。百年好梦黄粱短，一片闲心白鹤轻。独拥寒衾长不寐，听吹梅角动江城。
万里扁舟归自东，干戈满地路难通。弟兄一榻聊相对，叔侄双头未许同。峡入三游千丈险，水连西蜀百忧空。家山桃李期堪数，共约花间酌晚风。
昨日兰桡逐顺流，今朝湖口泊归舟。千山日暖雪花散，万里风高云叶收。江影曲通西蜀远，湖光横与北溟浮。岳阳奇眺嗟犹欠，付与他年稳上楼。
碧梧清梦绕红萱，袖橘归来人倚门。七日喜称王母寿，经旬还捧谪仙尊。松知得算霜中树，梅报和羹雪外村。拄杖金鱼消息好，殷勤拜舞劝加飧。
五峰高处五云新，黄石先生非避秦。圯上未容书出袖，岩前元自易无尘。烟霞窟冷苦留客，云雾窗虚亦可人。好为苍生彻蒸暑，天边散与一襟春。
自得遗书学子房，拟来辟谷并山阳。仙乡不秘眼前道，俗相惭无肘后方。经叶再传新雨露，桃花重发旧门墙。呼儿莫怕蓬莱远，勤𦶟南丰不尽香。
人人属目快星凰，倚棹溪头起漫郎。强仕惯闻纡郡绂，缀班希有擅文场。賸栽棠荫两江绿，重著蓝袍再世光。人物西清自华选，未应琴鹤久松岗。
欲造诗坛夺锦标，几回蹑足愧还休。君提妙律都先手，我漫家吟浪出头。济世自怜无绝力，叩阍刚道有嘉猷。先生若动出关兴，便尔挑包逐去舟。
圣贤随遇即成都，仰止宗师谒故居。面揖光风江渚远，心涵霁月海天舒。图由自得前无画，道未尝亡今有书。共立斜阳归去晚，当年与点意何如。
高堂忆昨燕春风，双老怡愉桂棹东。蓝袖归时饶榜绿，橘香怀处少萱红。悲缠忍见舟藏壑，德感还知月在空。有子天教优好善，五花不日贲泉宫。
昔游曾到万山峰，赵氏楼台紫翠中。六艺近夸三世学，四贤争显一家风。不堪顾影怜孤雁，恰喜摩天有阿鸿。好是生香元不断，灵椿虽老桂成丛。
羡君底事过时人，一点闲愁不到心。笑语屡陪桃李酒，诗书曾对竹松林。已惊别鹤江天远，何事骑鲸岁月侵。五桂联芳知有日，去寻萧侣碧云深。
万翠亭边山郁葱，书声散出五云重。红萱色改宦情薄，绿酒杯深客话浓。雁起秋空从整整，鸥闲野水自溶溶。谁人为作坡仙传，弟似颍滨文似邕。
闻说书台百世张，燕山来数窦家郎。含容寸念侔焚券，正直生平等发藏。丹桂香浮森驷马，碧梧翠织引双凰。松萝岁晚陪真喜，染得卿云烂有光。
蝼蚁何能格上穹，况于三伏蕴隆中。瓣香载走神龙庙，法象俱来大梵宫。出岫金身能普济，临池玉醮可幽通。尚凭使者疏冤狱，歌舞丰年与众同。
诏许归耕荷圣王，又扶衰病过南方。幸亲博洽前无辈，每叹平反后必昌。请雨赖公诚独至，回天愧我德多凉。作诗志喜亲衔袖，玩把浑如七宝装。
瞻仰虽勤隔壤穹，此诚何自达天中。幸凭今日皇华使，不假当年帝释宫。人道苏天真广大，岁逢商旱得流通。欲知八郡生灵喜，七月兴歌我稼同。
皇上焦劳冠百王，精求肤使惠南方。驱驰靡惮周原隰，敛散尤高汉寿昌。属邑近方忧水涝，单车不复待秋凉。公余更有惊人句，为解尘怀倥偬装。
灾祥何必问圆穹，自是承流得失中。旱魃凭谁投远裔，灵科聊复启仙宫。天怜南国人民困，雨走西郊畎浍通。多谢宗英相慰劳，也应休戚略相同。
赫赫炎官未退藏，祈禳已尽别无方。忽施润泽环千里，再使荣华及百昌。未问民天无欠阙，且欣心地得清凉。一杯预作秋成庆，草草盘飧不用装。
旱魃为灾百念关，瓢中一滴奈天悭。讲求碧玉仙科秘，叱起苍龙洞府间。神赐甘霖三日往，人欣和气一朝还。凭公大手为民贺，五色笺中蜀锦斑。
蕴隆尤更觉天穹，谁道滂沱正伏中。风卷海潮雷助势，夜占星毕月移宫。黄云𫐖轕村村喜，碧玉淙琤处处通。前日勤民均此念，尊前一笑大家同。
江海人推百谷王，可无膏泽惠炎方。五龙行水苏将槁，万顷秧田喜寖昌。不用饮冰祛内热，急须沽酒做新凉。却愁好雨催诗句，愧乏良材取次装。
愁叹何繇达灏穹，秋成恐堕渺茫中。五龙偃蹇藏深庙，六佛慈悲会一宫。帝敕名山诸洞闭，醮开太乙独函通。应怜赤子车中鲋，为激西江遍处同。
周家重谷业陈王，天亦哀民救此方。一雨如倾过众望，三登可卜见时昌。固知福地长无歉，尤喜炎天预借凉。耆老首为乡曲贺，唾成珠玉巧于装。
了无和气格清穹，天意难回执热中。骤雨起从南海庙，雄风到自楚王宫。却愁水府丹瓢注，解使银河赤岸通。急趁好晴催刈谷，坻京相庆万家同。
十万农租要纳王，望霓虽切雨何方。桑林敬体皇心祷，云汉终歌国祚昌。坐使里闾消叹息，幻成境界得清凉。欲知千里人情共，盈袖新诗已可装。
天隅把袖立春风，井络民情许上通。煖到夜郎安静里，寒消白帝抚摩中。摘山岂必溪芽尽，市骏何须冀种空。月渚扁舟书好读，琅琅声与大江东。
连天白水渺无涯，短涉湖湾五里赊。个样船腰穿浪急，片来帆腹饱风斜。日随飞鹭几程水，心逐浮鸥何处家。日落荒溪无系缆，荻丛深处傍渔槎。
姑苏平野入黄池，烟树重重绿涨迷。肆列门前喧坌俗，稻临屋背尽幽栖。路长车马南还北，水远帆樯东复西。小寺江心闲系缆，周回看尽柳盈堤。
秋深客棹倚吴头，喜见江乡素月浮。水墨画成洲渚远，神仙宅尽水云幽。心闲最与趣相会，句拙常怜景莫收。多少楼台罗绮席，未知真是赏中秋。
画桥杨柳系船儿，蟾魄飞来光满溪。有水连云疑地阔，无山碍月觉天低。鱼堪寄信应时见，雁欲横霜犹未齐。白酒堪沽鸡中割，呼樽独酌画桥西。
赏月东西两地遥，一轮千里共今宵。心中至乐成真得，分外闲愁不复摇。江寺饶吾观白水，郡亭喜弟看洪潮。世间欢赏由人尔，天地何曾有寂寥。
居家赏月天常雨，远客逢秋月倍明。世事美时难两得，化工好处少双成。诗如遇兴须重赋，酒若逢辰且再倾。不是衰迟废拘检，良心随寓自忘情。
一年十二月华圆，何事今宵到处看。春夏暖时无底白，雪霜凝处不胜寒。酒肠缓放金樽倒，诗兴何妨玉漏残。莫学时人贪酩酊，清光未澈已阑单。
将道花黄醉彭泽，又还茱紫酌平湖。诗因得意时时赋，酒为无宾浅浅沽。蓝色已残千岸柳，霜花催满万汀芦。闲行闲坐云和水，不识天工怪我无。
去年精祷雨随至，今日熏香雨便来。人事只从无伪见，天心端可至诚回。溜匙即此知翻雪，枵腹何由更隠雷。若使边臣充此意，凶残到处岂难摧。
中兴赋用倚江淮，兼裕良筹仰隽才。民社有歌耕足雨，伍符无腹隠枵雷。塞边粟积汉而上，地上钱流唐以来。相业理财余事耳，安能郁郁此居哉。
好风吹雪点征衣，认得东君巧转机。北渚燕鸿从背立，前滩㶉𫛶喜双飞。梅中有味不妨隠，莲本无心何待依。到处江山生意满，呼尊判倒是和非。
桃源洞口送春归，欲换渔蓑傍钓矶。火着高林鸦又散，弦鸣中泽雁还飞。萧萧空雨晨光润，耿耿笼灯夜色微。休对痴人呆说梦，野花啼鸟恁天机。
千重滩浅身曾过，万顷湖深也去来。平地雪中萧店宿，掀天浪里片帆开。干戈鼎沸舟还失，炎暑甑蒸师正灾。小艇随人偷入峡，笑开菱匣亦顽哉。
争似瑶仙捧玉觞，一堂四世聚簪裳。闲中尊俎江山久，静里襟怀日月长。蓂紫烂连庭桂紫，橘香浓引诰花香。陵溪种得桃无限，乞与渔郎半核尝。
尝桃不祇似东方，三度浓熏竹院香。眼底儿孙青琐客，镜中颜色碧琳房。山屏绣出方壶稳，峡线拖余翠水长。醉问群仙休拍手，谁人翻得九霞觞。
先生早矣袖薰弦，趁取南风入皛然。燕稳不妨辞阃幕，鱼枯应喜活民编。万家吟赏知微月，千里依栖刺史天。河汉定应思黼黻，大宗宁许久藩宣。
剩雨顽云乍解围，清光此夜拟依稀。天工不许厌厌饮，月姊终悭皎皎辉。离合随缘都是乐，阴晴任理两忘机。谢君好语无貂续，题拙惭随赵璧归。
胸中陈法久堂堂，卯岁边戎真漫狂。伫看胜齐归一鼓，未饶破魏说三当。弓刀早落风云会，衮绣行依日月光。已撰磨崖碑万字，为君题破碧苔苍。
书剑追随遍蜀西，归来窗月听朝鸡。相期岁晚林中约，忍见佳城石上题。锦里人稀烟冉冉，横川路迥草萋萋。黔南愧我催瓜戍，泪落巴山望欲迷。
妙岁麟经得兴微，名成四十壮心违。半生于德归门驷，一节夷清在首薇。古礼事亲轮月晓，新诗易箦片云飞。九京他日如堪作，见说非公谁与归。
随轩好雨决渠深，生意挽回天地心。不是一麾贤出守，何缘三日往为霖。勤农袯襫田头影，幽鸟间关花底吟。紫陌桑麻连菽粟，从教鼓腹曳裾衿。
殿西歌彻采薇声，记室烦君为一行。窦幕有班燕刻重，裴寮得愈蔡功成。文书昼静旌旗卷，筹画宵闲鼓角清。今日元戎前长史，步趋脚迹好门生。
寻师万里走东南，性学精微闻两三。风月归来深体认，箪瓢自乐细沈涵。岩前静索龟图秘，蜀口惊呼蚁战酣。欲觅底寮整残断，峡天分借一屏岚。
升堂曾得话从容，骨相清癯七十翁。唧唧爱人皆语妙，迟迟留客屡杯空。眼分青白斯文外，手作推敲雅咏中。我忝金兰三世契，颇堪溪浒忆清风。
万雷豗击一江声，本是风从水上行。断港不妨寻住计，修涂未信阻归程。闲中已会性天静，忙里依然心地平。险阻怪崖行半百，扁舟肯学夜多惊。
诗翁下语写心声，说破云涛阻客行。得意快吟三两句，放怀休数八千程。时因极冻方回暖，水若无风还自平。一点阳和消息好，江边柳眼又眠惊。
水本无声风作声，何心坎止与流行。掀天不碍翻洪浪，到海须知有去程。可以东西形暂激，不容轩轾性元平。悬知读易如程子，舟压银涛胆不惊。
鸥闲伴侣子夔边，锡类宗盟计百年。准拟归来寻旧约，不堪相送苾新阡。芝兰笑语龙山事，桃李樽罍象滪天。钟作数行临老泪，为君滴向碧溪渊。
蕉溪烟水似罗浮，君著轩亭瞰碧流。东馆听鸡书伴月，南边休马铎沈秋。怜人得饱仓捐粟，送客登山岸倚舟。种玉前村春意早，梅花带雪满枝头。
英雄才略暂临夔，泛绿依红诧小儿。肯向稠人识毛遂，甘从走督得神师。鱼城人喜景星出，象滪猿惊仙仗移。七十老翁怕趋走，峡江亭上倍临歧。
三时不害试鸠工，筑凿轮舆职自攻。利器祇因盘错见，淳风须信古今同。野桃川谷逢人好，春草池塘待雪融。洞口果教花似旧，支筇未肯作衰翁。
只缘心地乐宽平，便把青衫付外心。健羡春鶑娇出谷，自惭宿鸟倦投林。光阴有限嗟空度，义理无穷要极深。七十老翁闻好语，一回吟咏一回斟。
老病逾年卧晋江，耽诗性癖未能降。园林牢落梅经眼，岁月峥嵘酒满缸。堂上焚香敬勋德，楼头回首念家乡。黄柑未拜萧嵩赐，乡味分珍漫一双。
贪看子舍筑溪滨，屈指除宵又及辰。七八再逢新甲子，十三重记旧庚申。一杯春酒红衰脸，四世斑衣悦老身。爆竹声听桃洞晓，举家疑是避秦人。
今年爆竹楚江滨，别岁迎春仅隔辰。小筑地偏聊尔尔，幽居心远自申申。儿从豹变当斯世，我得鸥闲着此身。学易假年天若许，横书长作傍梅人。
几多精甲没黄沙，野哭遥怜战士家。瓜渡月明空粉堞，芜城烟断只昏鸦。似闻汉使攽王醢，尚喜胡儿剖帝羓。怊怅两淮蚕织地，春风不复长桑芽。
只是从前瘦病身，官卑活计大清贫。买来晋帖多成赝，吟得唐诗转逼真。生拟弃家寻剑客，死当移冢近骚人。秋风烂熳吹双鬓，目送停云欲怆神。
岭头无复一人来，渔店收灯户不开。松气满山凉似雨，海声中夜近如雷。拟披醉发横箫去，只寄乡书与剑回。他日有人传肘后，尚堪收拾作诗材。
旧说闽人苦节稀，先生独抱岁寒姿。老年绛帐聊开讲，当日乌台要勘诗。东合不游缘有气，草堂未架为无赀。轻烟小雪孤山路，折賸梅花寄一枝。
白首除郎已晚哉，民间桑柘手亲栽。盖棺只著深衣去，行李空担语录回。主祭遗孤犹未冠，著书残藁漫成堆。可怜薄命飘蓬客，虚事江西莫府来。
肘后奇书懒更开，只今年鬓已相催。但闻方士腾空去，不见童男入海回。无药能留炎帝在，有人曾哭老聃来。醉乡一路差堪向，终拟刘伶冢畔埋。
读易参禅事事奇，高情已恨挂冠迟。清于楚客滋兰日，贫似唐人乞米时。家为买琴添旧债，厨因养鹤减晨炊。君看江表英雄传，何似孤山一卷诗。
南渡先贤迹已稀，萧然华表立山陂。可曾长吏修祠宇，便恐樵人落树枝。几度过坟偏下马，向来出蜀只携龟。自怜日暮天寒客，不到林间读隧碑。
客子家山亦此峰，可堪投宿听疏钟。旋沽村酒开霜柿，欲访禅扉隔暮松。乡信写成无便寄，寒衣着绽倩人缝。远来只为营瓜圃，不是贪渠万户封。
忆昔都城值岁除，高楼张烛戏呼卢。久依净社参尊宿，难向新丰认酒徒。天子未知工草赋，邻人或倩写桃符。夜寒别有穷生活，点勘离骚拥地炉。
近日频闻有峻除，人传君相重师儒。细旃坐稳方轮讲，群玉峰高未要扶。别后曾过东合否，新来亦乞鉴湖无。几时供帐都门外，真写先生作画图。
春泥滑滑雨丝丝，一路阴寒少霁时。水入陂渠喧似瀑，云从山崦上如炊。燎衣去傍田家火，炙烛来看野店诗。落尽梅花心事恶，独搔蓬鬓绕残枝。
生来拙性嗜清幽，因过山家为小留。顶笠儿归行树杪，提瓶妇去汲溪头。参天老竹当门碧，尽日寒泉绕舍流。我料草堂犹未架，规模已被野人偷。
头白高僧行脚懒，一枝筇竹久生苔。不逢太乙然藜照，时借山翁荷𦰏回。夜挂多寻萧寺壁，晓拈恐化葛陂雷。还师此物禅须进，曾入诗人手内来。
七里深林集暮鸦，插空金碧被林遮。华堂何止容千衲，菜地犹堪置万家。虎去有灵知伏弩，僧来叙旧约分茶。世人要识峰头冷，六月重绵坐结跏。
借榻丛祠日已曛，瓣香频此谒灵君。傥来梦事休重卜，向去诗材进几分。明主不消人谏猎，故山空使客移文。寄书报与荆妻说，十袭荷衣莫要焚。
先朝筑此要防边，不遣胡儿见战船。遮断难传河朔檄，修来大费水衡钱。书生空抱闻鸡志，故老能言饮马年。惭愧戍兵身手健，箔楼各占一间眠。
官舍萧条苇盖檐，拾薪独有一长髯。同来社友因饥瘦，远作参军得俸廉。国士交情穷乃见，古人诗律晚方严。中年各要身强健，别后寒衣切记添。
经月疏行台上路，秣陵城郭忽秋风。马嘶卫霍空营里，萤起齐梁废苑中。野寺旧曾开玉帐，翠华久不幸离宫。小儒记得隆兴事，闲对山僧说魏公。
观中曾访老黄冠，尔尚为童立醮坛。新染氅衣披得称，旧泥丹灶出来寒。诗非易作须勤读，琴亦难精莫废弹。忆上洪崖题瀑布，因游试为拂尘看。
元帝新祠西郭外，野人吊古独来游。阴阴画壁开冠剑，寂寂丝窠上璪旒。势比龙盘犹在眼，事随鸿去不回头。叶碑廊下无人看，欲去摩挲又少留。
塔庙当年甲一方，千层金碧万缁郎。开山佛已成胡鬼，住院僧犹说李王。遗像有尘龛坏壁，断碑无首立斜阳。惟应驻马坡头月，曾见金舆夜纳凉。
断镞遗枪不可求，西风古意满原头。孙刘数子如春梦，王谢千年有旧游。高塔不知何代作，暮笳似说昔人愁。神州只在阑干北，度度来时怕上楼。
昔日讲师何处在，高台犹以雨华名。有时宝向泥寻得，一片山无草敢生。落日磬残邻寺闭，晴天牛上废陵耕。登临不用深怀古，君看钟山几个争。
此是晋人游集处，当时风景与今同。不干铁鏁楼船力，似是蒲葵麈柄功。几簇旌旗秋色里，百年陵阙泪痕中。兴亡毕竟缘何事，专罪清谈恐未公。
天与精忠不与时，堂堂心在路人悲。龙颜帝子方推毂，猿臂将军忽死绥。洒泣我来瞻画像，断头公耻立降旗。海州故老凋零尽，重见王师定几时。
忆昔胡儿入控弦，官军迎战北山边。笳箫有主安新葬，蓑笠无人垦废田。兵散荒营吹戍笛，僧从败屋起茶烟。遥怜钟阜诸峰好，闲锁行宫九十年。
恰则炎炎未百年，今看枯柳著疏蝉。庄田置后频移主，书画残来亦卖钱。春日有花开废圃，岁时无酒滴荒阡。朱门从古多如此，想见魂归也怆然。
去岁与君同聘召，何曾杯酒暂相离。兵谋元帅多亲访，心事同官尽得知。三釜忽怀归去檄，一枰未了著残棋。此生聚散须牢记，记上扬州战舰时。
一领青衫似败荷，奈君母老秩卑何。三年幕府无人荐，常日柴门有客过。身畔担轻藏俸少，江头船重载书多。故人若问军中事，为说防秋夜枕戈。
朱公徒弟丘公婿，标致虽高气宇和。心向奏篇尤暴白，发因时事欲苍皤。讣传淮甸边情惜，路出萧山巷祭多。最长郎君师友盛，我知墓碣有人磨。
青衫昔作督邮时，赏鉴除公更有谁。勘狱不嫌人守法，撰文常对众称奇。筑台虚辱生前意，穿冢难酬地下知。欲写哀思传挽者，身今戎服不能诗。
世上久无遗逸礼，此翁白首不弹冠。一生官职监南岳，四海诗盟主玉山。经岁著书人少见，有时入郭俗争看。何因樵服供薪水，得附高名野史间。
昨仕京华豪未减，脱𫖇不问贵游嗔。诗家争欲推盟主，丞相差教作散人。闭户自为千载计，入山又忍十年贫。几思投劾从公去，背笈肩琴涧水滨。
久问嫖姚乞退闲，今朝准敕放生还。人欺解罢青油幕，帝遣监临紫盖山。营卒展辞回玉帐，林僧讲贺到柴关。丈夫不办封侯事，犹要名标处士间。
儿时逃学频来此，一一重寻尽有踪。因漉戏鱼群下水，缘敲响石鬭登峰。熟知旧事惟邻叟，催去韶华是暮钟。毕竟世间何物寿，寺前雷仆百年松。
兵火间关鬓欲丝，归来聊卜草堂基。架留手泽书堪看，爨有躬耕米可炊。畏湿先开通水窦，贪明稍斫近檐枝。旋移梅树临窗下，准备花时要索诗。
昔闻东郭先生者，处士宁非是远孙。空有新诗喧一邑，竟无明诏老孤村。雷琴酷爱应同殉，草字尤工惜不存。复说归从葱岭去，骚成何路可招魂。
昨解兵符归故里，耳听边事几番新。偶逢戏下来犹识，欲说辽阳记不真。儿觅宝刀偏爱惜，奴吹芦管辄悲辛。夜寒忽作关山梦，万一君王起旧人。
脊疮蹄蹇瘦阑干，火印年深字已漫。野磵有冰朝洗怯，破坊无壁夜嘶寒。身同退卒支残料，眼见新驹鞁宝鞍。昔走塞垣如抹电，安知末路出门难。
籍中歌舞昔驰声，憔悴犹存态与情。爱说旧官当日宠，偏呼狎客小时名。薄鬟易脱梳难就，半被常空睡不成。却羡邻姬门户热，隔楼张烛到天明。
向人说葬又谈空，郭璞瞿昙并入宗。背得山经如诵咒，顶将禅笠去寻龙。遍为檀越裁生圹，预定公侯出某峰。想亦自营归寂处，一丘卵塔种青松。
除夕阴寒怕卷帘，雨声断续下疏檐。壁穿自和干泥补，窗损教寻废纸粘。祇有青灯相守定，纵无白发亦生添。更残自算明年事，不就君平卦肆占。
忆在军中为记室，谢公门馆事皆知。谦卑若妇初嫔日，俭素犹夫未贵时。病了死生惟点首，晚忧家国每颦眉。旧人独有任安在，揽涕西风献些词。
宝惜吾儿如拱璧，那知变灭只须臾。畏啼尚宿通宵火，涂顖犹残隔日朱。坐客相宽云梦幻，故人来吊讶清癯。荒山岁晚无行迹，心折原头树影孤。
绝顶荒寒断客过，偶携之子共扪萝。纵观天外皆鲸浸，下视城中等螘窠。悼友孤怀方濩落，逢僧逆境暂销磨。夜归剩乞松明火，霜满前山滑处多。
恰归旧隠再逢春，村巷荒凉草没人。犬坏园中门作窦，盗规坟上树为薪。官如巫祝难羞贱，家似樵渔敢讳贫。闻说邻醅低价卖，病夫一滴未沾唇。
今岁春盘始住家，也胜羁旅走天涯。圃晴菜拆经霜甲，林暖梅飞遍地花。闲有工夫忧世事，老无勋业惜年华。近来死尽吟诗者，得句聊从野叟夸。
去春烽火照江边，曾草军书夕废眠。万里旌旗真属命，一丘耕钓且随缘。偶然谢客元非病，间亦寻僧不为禅。尚有惜花情味在，铜瓶终日玩芳妍。
千炬金栀映玉蕖，台城昨梦又年余。断无弦索鸣华屋，惟见炊烟起草庐。儿报瓶空因止酒，婢言油尽暂停书。蓬窗亦有精勤士，何必然藜向石渠。
少日逢春一味痴，轻鞭小袖趁芳时。常过茶邸租船出，或在禅林借枕欹。名妓难呼多占定，好花易落况开迟。身今惟悴投空谷，悔不当年秉烛嬉。
匹马曾经小店炊，一株玉雪映疏篱。无言谁识含情处，有韵全看背面时。乍见心方惊绝艳，重来人已折繁枝。断烟残照山村路，消得刘郎一首诗。
忆在山中识二僧，一亡一已拂衣行。壁间笠徙名蓝挂，寺外松过寿塔生。陇月定知今夕恨，涧泉犹咽旧时声。隔房侍者皆新剃，不似闲人却有情。
闻有比丘隠绝巅，多年无迹下山前。僧称功行几如佛，樵说神通复近仙。食少仅炊盈握米，身寒不挂半铢绵。重岩风雨妨游陟，回眺苍烟一惘然。
江表依公稍自强，讣闻朝野共凄凉。纛移北府兵皆散，笳返西州宅已荒。旧戍交锋淮水赤，新坟埋剑越山苍。此身虚作田横客，血泪无因滴垅旁。
康时才业未全伸，晚建油幢白发新。畚土为城尘满面，握拳犹战胆通身。一生偏任公家怨，四海皆知后事贫。多少贵交方厚禄，恤孤吊墓属何人。
闻在江宁得小馿，价高人说是名驹。行时亦肯过桥否，饥后还能饮涧无。不称金鞍驮侍女，只宜席帽载贫儒。灞陵雨雪诗家事，乞与它年做画图。
自辞莫府径归耕，同舍分携阙寄声。帐下飞书空有草，军中上级独无名。山深仆不闻时事，塞近君应得虏情。闻道汉东堪卧治，讯来依旧说招兵。
十里稀逢寸地平，且无木影荫人行。凫飞难学王乔舄，鱼贯全如邓艾兵。樵子献花簪帽重，山灵供水入瓢清。扪萝莫怪匆匆下，恐赚林僧束炬迎。
图经云此有神仙，曾见壶公跳入年。斫木人多山渐瘦，结庵僧去石谁眠。鸟归半岭衔斜日，樵返疏村起远烟。君若能抛尘里事，一龛共占野云边。
湖波烟雨绿如蓝，小𦩘闲携客二三。坠絮飐萍生细浪，惊鱼避鹭没深潭。入荷似觉傍无岸，穿石方知上有岩。却凭朱楼同望海，一规寒玉帖西南。
院名谁遣称空寂，入得门来寂又空。旧有田园官户占，别无衣钵老尼穷。砌倾苔色侵堂上，厨废炊烟起草中。或说古碑巢寇写，栖禽不下似伤弓。
修持尽是女黄冠，自小辞家学住山。帘影静垂斜日里，磬声徐出落花间。祭星绿简亲书字，避客青衣密掩关。最爱粉墙堪试笔，苦无才思又空还。
宅成天下借图看，始笑书生眼力悭。地占百弓多是水，楼无一面不当山。荷深似入苕溪路，石怪疑行雁荡间。只恐中原方鼎沸，天心未遣主人闲。
一生不蓄买田钱，华屋何心亦偶然。客至多逢僧在坐，钓归惟许鹤随船。按行花木皆僚友，主掌湖山即事权。京洛贵人金谷里，安知世上有林泉。
小斋自理画并琴，匣贮香薰怕蠹侵。出塞已忘传檄梦，入山犹有著书心。南船不至城无米，北货难通药阙参。却为贫居还往少，门前留得绿芜深。
船成莫厌野人过，久欲从公具钓蓑。积雨晴来湖面阔，残花落尽树阴多。新营小店皆依柳，旧有危亭尚隔荷。所恨前峰含暝色，不然和月宿烟波。
自检方书坐一床，教寻蒿白采蒲黄。画眉连日疏妆合，炼气通宵住道房。倦听瀑声令睡醒，闷拈诗卷遣心凉。犹胜华发从军客，归卧茅檐养战疮。
南州四月气如蒸，却忆吴中始卖冰。绿浦游船常载妓，画廊浴鼓或随僧。梦过水榭闻凉笛，身在山房伴晓灯。怊怅乌丝栏上笔，蓬窗学写字如蝇。
卫生草草昧周防，小郡无医自处方。采下菊宜为枕睡，碾来芎可入茶尝。身因病转添萧飒，人到衰难再盛强。旧喜读书今亦懒，铜𬬻慢炷一铢香。
先儒绪业有师承，非谓闻风便服膺。康节易传于隠者，濂溪学得自高僧。众宗虚誉相贤圣，独守遗编当友朋。门掩荒村人扫迹，空钞小字对孤灯。
舍俗依空事梵王，韶颜寂寂度年芳。门前草色迷行径，院里花阴接步廊。弓样展来靴尚窄，黛痕剃出顶应凉。当时若使窥鸾镜，一步何因出洞房。
长笛横吹露满空，柂行浑不辨西东。岸回初见遥峰出，浦尽新疏别港通。月照鹭身明石畔，风翻萤影没荷中。书生此乐关时命，叹息无因夜夜同。
帝赐先生一曲湖，画船领客泛菰蒲。覆茅亭子寻犹远，隔柳人家看似无。渴嗜瀑泉频遣汲，醉行钓岸屡嗔扶。假令不立功名死，史笔须编入酒徒。
病来清瘦欲通仙，深炷香篝扫地眠。野客劝寻廉药买，外人偷出近诗传。术庸难靠医求效，俗陋多依鬼乞怜。鸥鹭如欺行迹少，分明溪上占渔船。
身已深藏畏俗知，客来邻曲善为辞。偶弹冠起成何事，径拂衣归自一奇。村饮妇常留烛待，山行童亦挟书随。明时性学尤通显，却悔从初业小诗。
相逢乍似生朋友，坐久方惊隔阔余。遍问诸郎皆冠带，自言别业可樵渔。住邻秦系曾居里，老读文公所著书。十七年间如电瞥，君须我鬓两萧疏。
家在吴中处处移，的于何地结茅茨。囊空不肯投笺乞，程远多应税马骑。短剑易钱平近债，长瓶倾酒话余悲。衡山老祝凄凉甚，明日无人共讲诗。
至尊殿上主文衡，谁料台中有异评。垂二十年犹入幕，后三四榜尽登瀛。白头亲痛终天诀，丹穴雏方隔岁生。策比诸儒无愧色，自缘命不到公卿。
孙郎痛饮横长笛，玉雪胸襟铁石颜。解喷清霜飞座上，能呼凉月出云间。病创冻马嘶荒塞，失侣穷猿叫乱山。可惜调高无听者，紫髯白尽鬓毛斑。
性僻爱诗如至宝，借君诗卷百回看。吟来体犯诸家少，改定人移一字难。束瀑为题犹夭矫，吞山入句尚苍寒。嗟余老钝资磨琢，安得同衾语夜阑。
不持寸铁霸斯文，畴昔曾将胆许君。撰出骚词奴宋玉，写成帖字婢羊欣。丧无归费人争赙，诗有高名虏亦闻。昨览埋铭增感怆，累累旧友去为坟。
香火精勤阅一期，孤臣无路答鸿私。衔如已废陈人样，俸比初开小学时。世上升沉姑付酒，考中功状是吟诗。五钱买得羊毛笔，自写年劳送有司。
曾佐下风山县里，长官贵重若神明。行香野寺徐方至，白事琴堂久始迎。远递无书悲契阔，老襟有泪怆生平。郎君如玉闻先夭，谁护丹旌问去程。
河岳腥膻愤未忘，羡公遥领旧灵光。草荒太白骑馿迹，云冷希夷委蜕裳。定有遗民来献土，可无散吏去焚香。吾闻同华多奇观，不比炎州寂寞乡。
鹑衣不似拥千金，用破灯窗一世心。太学空闻能赋久，春官未察读书深。柴车巾出身犹健，槐简拈归病已侵。寂寞殡宫来客少，故人野外独沾襟。
蔡公绝笔山川歇，荔子萧条二百年。选貌略如唐进士，慕名几似晋诸贤。岂无品劣声虚得，亦有形佳味不然。题遍贵家台沼后，请君物色到林泉。
十年学弈天机浅，技不能高谩自娱。远听子声疑有着，近看局势始知输。危如巡远支孤垒，狭似孙刘保一隅。未肯人间称拙手，夜斋明烛按新图。
因爱庵前一脉泉，襆衾来此借房眠。骤闻将谓溪当户，久听翻疑屋是船。变作怒声犹壮伟，滴成细点更清圆。君看昔日兰亭帖，亦把湍流替管弦。
与客穷源上尽山，林霏初卷岭泥干。似嫌甲第施朱戟，别筑茅亭俯碧湍。龙怒岂容缘磴汲，雹寒不敢近崖看。平生粗有登临胆，今日凭高立未安。
忆昔游君父子间，高才穷力莫追攀。读书众壑归沧海，下笔微云起太山。幼嗣尚存宗武在，遗文难附所忠还。荒丘衰草埋双璧，兀坐空斋涕自潸。
早题淡墨魁多士，晚著青衫事护军。方见叔孙来议礼，已传子夏去修文。先朝缫藉为圭璧，近世摧残用斧斤。回首冶城棋饮地，雁凄蝉咽不堪闻。
秋斋近午气尤炎，命仆开箱更发奁。虫蚀阙文劳注乙，岚侵脱叶费装黏。云迷玉帝藏书府，日在山人炙背檐。谁道闲居无一事，袒衣挥扇曝芸签。
岭外瘴魂多不返，冢中枯骨亦加刑。稍宽末后因奎宿，暂仆中间得彗星。蚤日大程知反复，莫年小范要调停。书生几点残碑泪，一吊诸贤地下灵。
牢落祠官冷似秋，赖诗消遣一襟愁。喜延明月常开户，贪对青山懒下楼。客诧瀑奇邀往看，僧夸寺僻约来游。何当与子分峰隠，饥嗅岩花渴饮流。
当年舍选最居优，上到青云亦白头。律赋数篇天下诵，遗书几卷馆中留。入游太乙曾临地，出牧昌黎所典州。耆旧凋零今欲尽，伤心笳吹掩新丘。
昔在军中日募兵，万夫鱼贯列行营。悬金都市招徕广，立的辕门去取精。二石开弓犹恨少，双重被铠尚嫌轻。伍符今属他人手，历历空能记姓名。
昔闻诗可驱痁疾，今日诗人疾自婴。势似边兵鏖未解，根同野草刬还生。能蠲热障惟山色，解洗烦襟只涧声。溪友祝君如虎健，督僧栽种课奴耕。
黄旗旁午责军需，括匠搜船遍里闾。士稚去时无铠仗，武侯屯处有储胥。粟空都内忧难继，甲出民间策恐疏。昔补戎行今简汰，空搔短发看兵书。
人道山东入职方，书生胆小虑空长。遗民似蚁饥难给，侠士如鹰饱易扬。未见驰车修寝庙，先闻铸印拜侯王。青齐父老应流涕，何日鸾旗驻路旁。
木落山凋水见涯，感时短发半苍华。人陪桓大将军宴，谁管陶潜处士家。砧动寒衣贫未剪，杯空邻酒贵难赊。病身索漠如黄蝶，绕匝篱边未有花。
紫芝曾说子能诗，开卷如亲玉树枝。古佛写成翻水偈，天仙遗下步虚词。的然沈谢何难识，逝矣应刘不可追。寂寞西湖三尺墓，谁携斗酒一浇之。
家在春风住二年，借侯无路意凄然。到来不饮官中水，归去难谋郭外田。灯远村民多点塔，担轻津吏易排船。壶公亦似追程送，青过囊山古寺前。
偶送诗人共宿山，拥炉吹烛听潺湲。已修茗事将安枕，因看梅花复启关。崖色无苔通磵底，月光如练抹林间。平生所历同邮寄，独到庵中不忍还。
身在樵村钓濑行，秋豪不与市朝争。目云嗜酒相绳急，谤到吟诗所犯轻。沉水一铢销永昼，蠹书数叶伴残更。闭门孤学无穷味，笑杀韩公接后生。
命拙躬耕逢歉岁，旋营水菽度晨昏。晴天田舍禾归窖，腊日山家酒满盆。护竹短墙修复坏，浇花小井汲来浑。早知不是封侯相，蓑笠何因肯出村。
当年飞盖此追随，惨淡淮天月上时。树密径铺毡共饮，花寒常怕笛先吹。心怜玉雪空存梦，尘暗关山阻寄诗。纵使京东兵暂过，可无一二斫残枝。
元日家童催蚤起，起搔冷发惜残眠。未将柏叶簪新岁，且与梅花叙隔年。甥侄拜多身老矣，亲朋来少屋萧然。人生智力难求处，惟有称觞阿母前。
江上归来两鬓丝，倒囊惟剩草堂赀。云山有态争呈献，天海无边入指麾。怪石远从商舶至，名花多自别州移。寄声独乐先生说，世事而今尚可为。
作堂肯以止为名，出处遥知讲已精。纵使胸中横绿野，未应度外置苍生。波颓公独能山立，漏尽人方喜夜行。千载英雄须冷笑，孔明回首学渊明。
髧髦驰逐少年场，晚向深山学老庄。名以马牛犹不校，嘲为豚犬极何妨。性疏熟客来难记，意懒生书读易忘。却笑痴人误标榜，贤愚千古共茫茫。
青女行霜下晓空，山茶独殿众花丛。不知户外千林缟，且看盆中一本红。性晚每经寒始拆，色深却爱日微烘。人言此树尤难养，暮溉晨浇自课僮。
一片能教一断肠，可堪平砌更堆墙。飘如迁客来过岭，坠似骚人去赴湘。乱点莓苔多莫数，偶黏衣袖久犹香。东风谬掌花权柄，却忌孤高不主张。
昨夜尖风几阵寒，心知尤物久留难。枝疏似被金刀剪，片细疑经玉杵残。痛叱山童持帚去，苛留野客坐苔看。月中徙倚凭空树，也胜吴儿赏牡丹。
秣陵一见叹魁梧，每恨斯人不业儒。几度剧谈俱抵掌，有时大醉劝留须。探梅尚忆陪山屐，煨芋何因共地炉。我已休官师退院，肯来林下卓庵无。
落梅万点晓泥干，擘纸携家去上山。宁与先君游地下，肯随谄子乞墦间。墼墙渍雨颓偏易，沙土栽松长极艰。毕竟有惭庐墓士，林扉夜只付僧关。
佛废何关儒者事，要知开创亦辛勤。居人公拆纯椤柱，巨室深藏旧记文。钟已毁楼移出寺，石犹镌字徙为坟。吾诗句句通阴骘，安得檀那子细闻。
不见层岗与复岩，眼中夷旷似江南。烟收绿野连青嶂，树阙朱桥映碧潭。丞相无家曾住寺，聘君有字尚留庵。荒山数亩如堪买，径欲诛茆老一龛。
自昔英豪忌苟同，此身易尽学难穷。习为联绝真唐体，讲到玄虚有晋风。螘子尽云参妙喜，乞儿自许识荆公。安知斯世无颜闵，到死浮沉里巷中。
耕不逢年仕背时，萧然井臼掩茅茨。贫求生墓为谋早，病学还丹见事迟。马上功名成画餠，林间身世似持棋。未应对客呈饥面，尚有荒园可种葵。
深林不语抱幽贞，赖有微风递远馨。开处何妨依藓砌，折来未肯恋金瓶。孤高可挹供诗卷，素淡堪移入卧屏。莫笑门无佳子弟，数枝濯濯映阶庭。
谈攻说守漫多端，谁把先朝事细看。弃夏西陲忘险要，失燕北面受风寒。傍无公议扶种李，中有流言沮范韩。寄语深衣挥麈者，身经目击始知难。
先皇立国用文儒，奇士多为礼法拘。澶水归来边奏少，熙河捷外战功无。生前上亦知强至，死后人方诔尹洙。蝼蚁小臣孤愤意，夜窗和泪看舆图。
偶然避雨过民舍，一本山丹恰盛开。种久树身樛似盖，浇频花面大如杯。怪疑朱草非时出，惊问红云甚处来。可惜书生无事力，千金移入画栏栽。
道散斯文体尚浮，韩曾力与化工侔。山瞻泰华岩岩耸，河出昆仑混混流。长庆从官销不得，熙宁丞相挽难留。沧州奏疏潮州表，犹被人拈作话头。
闻君别后买倾城，酒戒中年亦放行。远使忽来知病起，近书全未说丹成。莫嫌身去依刘表，曾有人甘杀祢衡。何日断原荒涧畔，一间茅屋对寒檠。
瓜芋村边一亩宫，闭门不复问穷通。生羞奏技伶人里，死怕标名狎客中。讲学有谁明太极，吟诗无路和薰风。身今老矣空追悔，但祝吾儿勿似翁。
塘水年时似练湖，春来亦已化平芜。农官久废存遗址，樵子公行作坦途。苇折鹭藏身不得，萍干鱼以沫相濡。桔槔伊轧声如泣，借问龙公睡稳无。
昔在江东会集时，二君独许话心期。春风萧寺同登塔，落日荒台共读碑。百吏染毫供草檄，万花围席看题诗。那知数尺无情土，别后双埋玉树枝。
残羯如蜂暂寄窠，十年南北问干戈。穹庐昔少曾居汴，莫府今犹未过河。越石不生谁可将，奉春再出亦难和。忧时元是诗人职，莫怪吟中感慨多。
昔遇重华席屡前，因排贵近去翩然。叩墀袖有驰球疏，易箦囊无沐椁钱。当日传家惟谏草，至今赡族赖祠田。原头宰木苍如此，才见山庵葺数椽。
酒户当年颇着声，可堪病起困飞觥。醉呼褚令为伧父，狂唤桓公作老兵。旧有峥嵘皆铲去，新无垒块可浇平。投床懒取骚经看，只嗅梨花解宿酲。
一别茫茫隔九京，梦中慷慨语如生。老犹奋笔排和议，病尚登陴募救兵。天夺伟人关气数，时无好汉共功名。残胡仍在王师老，宝剑虽埋愤未平。
斯人古少况于今，每恨诸贤识未深。朝给赙钱方掩骨，家无余帛可为衾。向来夫子真知己，近世门生喜负心。惟有天涯华发掾，独挥衰涕望山阴。
一种灵根有异芬，初开尤胜结丹蕡。白于薝卜林中见，清似旃檀国里闻。淡月珠胎明璀粲，微风玉屑撼缤纷。平生荀令熏衣癖，露坐花间至夜分。
浥露含风匝树开，呼童浄扫架边苔。湘红染就高张起，蜀锦机成乍剪来。公子但贪桃夹道，贵人自爱药翻阶。宁知野老茅茨下，亦有繁英送一杯。
西北名山未遍经，讵宜倚杖立竛竮。脉通气数医难晓，病在皮肤药易灵。昔走战场常纵靶，今居内屋更施屏。平生受用嵇康论，欲献公为座右铭。
许负遗书果是非，子凭何处说精微。使君岂必如椰大，丞相元来要瓠肥。袖阔日常笼短刺，肩寒春未换单衣。半头布袋挑诗卷，也道游方卖术归。
故人握节守齐安，闻说边头事愈难。赤手募丁修险隘，白头擐甲御风寒。半腰城甫包围毕，一把兵皆点摘残。收得去年书在架，忆君灯下展来看。
雄乌忽变作雌霓，太守为坛水畔祠。多谢龙公来挹彼，寄声风伯莫吹之。麦残黑穟差伤晚，秧出青针未过期。想见铃斋闻点滴，银钩满纸又成诗。
久在文公几杖旁，暮年所得最精详。贫甘香火辞符竹，病整衣冠坐箦床。壮士军中悲亮死，先师地下惜回亡。法云破寺三间屋，却有门人远赴丧。
当年出塞共临戎，箭满行营戍火红。督府凯旋先请去，坚城筑就独无功。身谋彼此皆迂阔，国事中间偶异同。莫怪些词含哽噎，在时曾赏小诗工。
万户千门尽拥衾，据梧展转看横参。不知身已成衰证，枉被人疑是苦吟。周汉前书盲记忆，乾坤外事彊思寻。华山老子差堪语，安得呼来论此心。
旧岁书犹至汉阳，新年梦已隔瞿唐。西人久苦供军费，南士专营出峡装。尘暗三边途尚梗，身游万里鬓应苍。蜀山闻说多仙者，试为余求辟谷方。
晴久方池可跣行，萍枯惟有草纵横。朱葩未见丛丛拆，绿柄才看寸寸生。悴若放臣临楚泽，厄于学士蹈秦坑。输他杭越花如锦，画舫名姝夜按笙。
一昨闻公莫府开，梦魂频绕岭头梅。久抛𫖇袴辞军去，忽有弓旌扣户来。茅舍相过争借问，荷衣欲出却徘徊。旧时檄笔今焚弃，孤负黄金百尺台。
初闻边报暗吞声，想见登谯与虏争。世俗今犹疑许远，君王元未识真卿。伤心百口同临穴，极目孤城绝救兵。多少虎臣提将印，谁知战死是书生。
何老长身李白须，传闻死尚握州符。战场便合营双庙，太学今方出二儒。史馆何人征逸事，羽林无日访遗孤。病夫畴昔曾同幕，西望关山涕自濡。
昔过临平召伯时，小舟就买藕尤奇。如拈玉麈凉双手，似泻金茎咽上池。好事染红无意绪，痴人蒸熟减风姿。炎州地狭陂塘少，渴死相如欠药医。
贪听月下小丛歌，掷去金蕉吸碧荷。四面凉如浮震泽，五更渴欲挽斜河。古称贤达谁存者，今不懽娱柰老何。长笑岘山空感慨，羊公湛辈两消磨。
病入中年百事阑，颓然一榻倦衣冠。客方接话俄辞起，书未终编已辍看。架坏尽教花卧藓，砌荒亦任草侵兰。力求香火非无意，疏散明知涉事难。
遥领丛祠又一年，何功月请水衡钱。江南塞北虽无分，林下山间尚有缘。兵去未妨行酒令，印收不碍掌诗权。祇嫌海峤登临少，梦绕朱陵紫盖边。
文采如彪胆智非，画堂巧伺燕雏微。梁空宾客来俱讶，巢破雌雄去不归。鶑闭深笼防鸷性，蝶飞高树远危机。主人寘在花墩上，饱卧徐行自养威。
晚来吉语到茅椽，太华诗翁约泛莲。况有邹枚同预䜩，可能李郭独如仙。帝犹给我还山俸，天不需人买月钱。挥手闯门冠盖客，急归勿搅瓮间眠。
初来毛羽锦青葱，今与家鸡饮啄同。童子有时偷剪翅，主人常日少开笼。峤南岁月幽囚里，陇右山川梦寐中。因笑世间真赝错，绣身翻得上屏风。
少豪颇似括谈兵，老去方惭理未明。窗下残书千遍读，卷中一字几回更。撚髭人尽嗤吾拙，歃血谁当豫此盟。肯啖菜根抄脱粟，许君十载共经营。
自入崇宁政已荒，由来治忽系毫芒。初为御笔行中旨，渐取兵权付左珰。玉带解来攽贵幸，珠袍脱下赐降羌。诸公日侍钧天䜩，不道流人死瘴乡。
陈迹分明断简中，才看卷首可占终。兵来尚恐妨恭谢，事去徒知悔夹攻。丞相自言芝产第，太师频奏鹤翔空。如何直到宣和季，始忆元城与了翁。
仲尼已没世无师，新学专门各自私。死守不为它说胜，秘藏似恐外人窥。欲招程子看通典，兼起欧公讲系辞。浩叹迩来耆旧尽，绪言分付与群儿。
珍重邛山鹤膝枝，十年南北惯携持。扶登石壁宁嫌峻，拄过溪桥肯避危。昔涉畏途麾不去，今行平地弃如遗。主人尚要防衰老，会有重拈入手时。
炎绍诸贤虑未精，今追遗恨尚难平。区区王谢营南渡，草草江徐议北征。往日中丞甘结好，暮年都督始知兵。可怜白发宗留守，力请銮舆幸旧京。
笔枯砚燥自伤悲，文体全关气盛衰。倚马纵难挥万字，骑馿尚足课千诗。奉盘谁可推盟主，撼树人方谤老师。疑有更深于此者，入山十载试精思。
两盆去岁共移来，一置雕阑一委苔。我拙事持令叶瘦，君能调护遣花开。隶人挑蠹巡千匝，稚子浇泉走几回。亦欲效颦耘小圃，地荒终恐费栽培。
漠漠晴埃起远畴，占相云日几家愁。细民方虑填中壑，巨室何心堰上流。斩木由来基小衅，浇瓜谁为解私仇。宁知送老茅檐下，犹抱书生畎亩忧。
客过柴门叹寂寥，旋挑野菜拾风樵。无钱辍赠开衣笈，有病来求探药瓢。偶憩荒郊思种树，每逢断涧欲营桥。书生一念终迂阔，犹闵苍黔与肖翘。
坏墨残缣阅几春，灞桥风味尚如真。摩挲只可夸同社，装饰应难奉贵人。旧向集中窥一面，今于画里识前身。世间老手惟工部，曾伏先生句句新。
昏昏健忘废专精，默坐空斋忽自惊。少作回看如两手，旧书重读似前生。却疑安世知三箧，不晓睢阳记一城。莫怪诗成呼烛写，晓窗追忆欠分明。
妄想如冰已尽消，朱颜日向镜中凋。玉关万里曾投笔，草市三家却负樵。弱水古来无路到，小山岁晚有人招。吾庐寂寂何须笑，君看闲僧住退寮。
梦与诸贤会赏心，恍然佳日共登临。酒边多说乌衣事，曲里犹残玉树音。江水淮山明历历，孙陵晋庙冷沉沉。晓钟呼觉俱忘却，独记千门柳色深。
老鹤孤飞久失群，天涯怀友寸心勤。狂生似腻宁堪近，佳士如香故可熏。无复拏舟乘大雪，有时倚杖送停云。秋来迳草深三尺，谁伴青灯缉旧闻。
农家望汝卜年丰，似絮如峰𨺗不同。纵有浓阴工阁雨，略无定态喜随风。往来与月为仇敌，舒卷和天尽蔽蒙。安得竦身腾汗漫，叫开阊阖扫长空。
人世应无第二楼，暮云飞不到帘钩。未开宝鉴青冥里，先涌冰轮碧海头。白似雪涛翻赤壁，壮如夜日出罗浮。酒醒何处吹横玉，径欲乘风万里游。
与客同登万仞崖，蔽天风雨蓦然来。六丁白昼诛炎魃，百怪苍渊起蛰雷。毒蟒喷时林尽黑，怒龙裂处石中开。吾生不及观河决，得赋斯游亦壮哉。
城里遥看雨出时，想公笔墨发雄奇。山深龙虎飞腾变，海运鲲鹏瞬息移。凛凛前锋如赴敌，堂堂回势似归师。驱还始悟山灵意，怕向苍崖写恶诗。
短衣穿结半瓢空，所住茅檐仅蔽风。久诵经书皆默记，试挑史传亦旁通。青灯窗下研孤学，白首山中聚小童。却羡安昌师弟子，只谈论语至三公。
圣贤自牧极卑谦，后学才高胆力兼。悔赋不妨排贾谊，谤诗遂至劾陶潜。取人最忌规模狭，绝物常因议论严。君看国风三百首，小夫贱隶采何嫌。
檐外苍榕六月秋，小年来此爱深幽。坏墙萤出如渔火，古壁蜂穿似射侯。涉世昏昏忘旧话，入山历历记前游。故人埋玉僧归塔，独听疏钟起暮愁。
幕下相从若弟兄，当年曾悔误谈兵。足行江北生重趼，发为山东白几茎。病拥琴书专一壑，老携檄笔赴孤城。暮云不见关山路，空有天涯故旧情。
海滨荒浅幼无师，前哲藩篱尚未窥。玄咏易流西晋学，苦吟不脱晚唐诗。远僧庵就勤求记，亡友坟成累索碑。天若假余金石寿，所为讵肯止于斯。
少日关河要指呼，晚归田里似囚拘。气衰不敢高声语，腕弱才能小楷书。座有老兵持共饮，路逢醉尉避前驱。子元兄弟何为者，自是嵇康处世疏。
满身秋月满襟风，敢叹栖迟一壑中。除目解令丹灶坏，诏书能使草堂空。岂无高士招难出，曾有先贤隠不终。说与同袍二三子，下山未可太匆匆。
仙翁小试春风手，高拂茅檐矮映窗。选胜多依岩罅种，爱奇或并树身扛。海山大士寒蒙衲，月殿仙姝夜拥幢。商略此花宜茗饮，不销银烛彩缠缸。
天赐梅花为受用，缤纷玉雪被层矼。素芳林下超群匹，繁蘂枝头巧叠双。陇月照时霜剪剪，涧风吹处水淙淙。主人笔力回元化，催发何须杖鼓腔。
瀑映梅华何所似，蚌胎蟾彩浴寒江。梦回东阁频牵兴，吟到西湖始树降。雪屋恋香开纸帐，月窗怜影掩书釭。若将汉晋间人比，不是渊明即老庞。
百匝千回看不足，管他急雪溅奔泷。瑶林错立明梁苑，宝璐横陈照楚邦。爱杀嚼芳仍嗅蘂，吟狂哆口更疏厖。晓来翠羽惊飞去，应为烟钟树杪撞。
欲赋梅花材藻尽，公分生意到枯桩。巨题昔只韩联孟，妙手今惟羿愈逄。守谷尚烦看杏虎，护花难少吠篱尨。丹崖翠壁宜挥扫，止要游人笔似杠。
先生多在山中宿，为爱横斜影上窗。茁发僧从深涧徙，赪肩奴过别峰扛。和羹宰相调金鼎，止渴将军拥碧幢。空谷不知如许事，沽来村酒且开缸。
厌看花开平地上，故攀绝磴履危矼。节方静女尤专一，韵比高人更少双。堪伴愚公居北谷，宜偕漫叟隠南淙。素标尚恐诗轻媟，敢犯人间曲子腔。
手选千株高下种，似行庾岭泛湘江。只销一朵南枝拆，尽受群花北面降。自爱空山吹缟袂，绝羞华屋照银釭。主林神禁人残毁，深夜应无斫树庞。
绝巅岁晚无人到，但见山风激岭泷。高花恍如珠照乘，深葩还似宝迷邦。巢居公未甘枯槁，鼎实朝方起硕厖。诗在简斋和靖里，追攀真以寸筳撞。
杖屦暇时常检点，细分枝干数株桩。试呼童子调霜弄，绝胜奴兵擂晓逄。色映岩松寒引鹤，根连园杞夜闻尨。社中作者铦锋颖，甘树降旛束短杠。
雪峰寺里曾相识，面皱颧高五十余。削发入山参最久，白头出世瘦如初。觉心不共真身坏，遗偈犹能战手书。何必塔铭并语录，吾诗自可表幽墟。
暂游不得久婆娑，柰此龙江景物何。天势去随帆际尽，海声来傍枕边多。昏窗微见灯明屿，霁阁遥看日浴波。定有后人寻旧迹，已留小篆识山阿。
岛烟常至晏方开，沙际参差辨远桅。风挟寒声从树起，潮分末势过桥来。吏人不禁山排闼，客子思倾海入杯。归忆斯游非冷淡，如尝橄榄味初回。
人烟穷处屋三间，目断寒云接浅山。石塔有风铃自语，水亭无税印常闲。沙晴火伏如棋布，浪急渔舟似洗还。自古诗从登览得，莫辞绝境共追攀。
犹记垂髫到此山，重游客鬓已雕残。寺经水后增轮奂，僧比年时减钵单。绝壑云兴潭影黑，疏林霜下叶声干。平生酷嗜朱翁字，细看荒碑倚石栏。
瀑山木落霜寒夜，共读吾家梦得诗。坐对遗篇忘漏尽，手遮残烛怕风吹。森严似听元戎令，机警如看国手棋。千载愚溪相对垒，未应地下友微之。
九马如飞不用鞭，微尘一道起晴川。有司误谤为山贼，好事俄传是地仙。何处名楼风月爽，谁家修竹主人贤。橐诗三百高无价，难向旗亭当酒钱。
谏草如山不论兵，当年出处最分明。中朝安可无耆旧，故事犹应问老更。敢与凤毛评句法，素知牛耳执文盟。诗坛亦合先生筑，遥望偏师已拔营。
客游万里践霜冰，旦旦披衣坐待明。絫黍功名成未易，跳丸岁月去堪惊。即今纸被携寻宿，当日油幢听报更。赖有云台公好事，追程来送老门生。
岁晚霜林落叶稠，携家来作鹿门游。偈言恍似前生说，诗稿犹烦侍者收。身上征衫抛未得，山中灵药采无由。十年不独行人老，入定高僧白尽头。
经行爱此人烟好，面俯清溪背负山。半𦩘何妨呼渡去，小桥不碍负薪还。远闻清磬来林杪，忽有朱栏出竹间。深处安知无隠者，卜邻容我设柴关。
士林方卜道穷通，一旦骑鲸万事空。帷下有人师董相，墓傍无客哭乔公。白头稍得谈经力，青简尤高绝币功。尚记长衣横麈柄，今看华表立西风。
追程送我剑池边，亹亹清谈晋宋前。岂意白头趋幕日，廼逢紫气出关年。夜深续炬俱忘寝，地冷吹薪久未然。临别祝君加帽絮，高峰雪后尚童颠。
县郭依稀隔渡头，解鞍来倚店家楼。已攀桂树吟招隠，因看梅花赋远游。市上俚音多楚语，桥边碧色是湘流。直南乡国三千里，目送羁鸿起暮愁。
野迥村疏起暮寒，偶逢废驿卸征鞍。主人家比渔舟小，客子房如鹤栅宽。灯与邻通眠未易，风从壁入避尤难。似闻南去加萧索，一夜披衣坐不安。
画图曾识零陵郡，今日方知画未如。城郭恰临潇水上，山川犹是柳侯余。驿亭幽绝堪垂钓，岩室虚明可读书。欲买冉溪三亩地，手苫茅栋径移居。
柘冈西路别君时，几见天涯柳弄丝。横草壮心空忼慨，覆蕉残梦懒寻思。羞将白发趋新府，却忆青山领旧祠。犹有南来奇特事，马头先得故人诗。
裴柳英灵渺莽中，鹤归应不记辽东。遗基只有蛬鸣雨，往事全如鸟印空。谿水无情流㶁㶁，海山依旧碧丛丛。断碑莫怪千回读，今代何人笔力同。
偶陪群彦赋登楼，一笑聊宽故国愁。近郭山来晴槛里，待船人立晚沙头。春天晴雨常多变，晦日文书得小休。尚有残钱沽老酒，落花时节约重游。
词客纷纷载后车，谁能远寄病相如。双旌已拜湖南牧，尺素犹题岭外书。诗句骑馿游蜀后，情怀赋𫛳吊湘余。似闻阖郡春风暖，便拟移家占籍居。
北戍逢君岁建寅，岂知今作落南人。瘴来客病邻山鬼，舶去乡书托海神。目送飞鸢偏恋土，梦随画隼共行春。谢家兄弟如双璧，交契宁非有宿因。
峤南气候异中州，多病谁令作远游。瘴土不因梅亦湿，飓风能变夏为秋。方眠坏絮俄敷簟，已著轻𫄨又索裘。自叹幻身非铁石，天涯岂得久淹留。
自古送行情味恶，君行快似泛仙槎。新班人少先投卷，下水船轻易到家。南浦不堪看草色，西湖尚可及荷花。诸公若问栖栖者，为说吟诗两鬓华。
借居未定先栽竹，为爱疏声与薄阴。一日暂无能鄙吝，数竿虽少亦萧森。窗间对了添诗料，郭外移来费俸金。自笑明年何处在，虚檐风至且披襟。
西𪩘林峦擅一城，渺然飞观入青冥。于湖数字题华栋，阳朔千山献画屏。境胜小诗难写尽，天寒薄酒易吹醒。独游不恨无人语，满壑松声可细听。
老大重登聘士台，客怀牢落可曾开。临流往往看鸢堕，入署时时见马来。有约青山何日去，无根白发是谁栽。自嫌不带功名骨，只合眠莎与坐苔。
忆共游山犹昨日，奄归白昼隔存亡。宅深外不知何病，医杂人争试一方。吊客伤心同沥酒，爱姬收泪各分香。淳熙丞相潭潭府，今日门庭冷似霜。
脱了荷衣事将台，羁留又见岭梅开。诗因癸水辰山作，讼自雷州电县来。架上书从人借读，墙边竹是俸移栽。小窗睡起无情味，闲听饥禽啄砌苔。
去岁冲寒赴辟时，感君骑马远追随。一春不得梅花信，万里空题薤露诗。小简佩壶邀士友，大铛煮粥活流移。平生二事尤堪记，应有名公与撰碑。
绛帻昂然韵节清，不因风雪废长鸣。初闻烟岫犹衔月，久听山城渐杀更。惊起征夫茅店梦，唤回老将玉关情。年来无复中宵舞，自笑功名一念轻。
已去光阴挽不回，渐惊老态逼人来。决河犹有方堪塞，脱发应无术可栽。圯戍宝藏惟檄草，南游稇载是诗材。客愁何物禁当得，聊向旗亭买一杯。
闽溪瘴岭客程赊，晓泊怀安喜近家。大屋书旗夸酒米，小舟鸣𫇛竞鱼虾。溪移驿已临高岸，潮退帆多聚浅沙。快著征衫鞭瘦马，要看二十里梅花。
出郭斜阳已在山，夜深乘月到江干。奴敲小店牢扃户，僧借虚堂径挂单。骇浪急回因胆薄，逆风小住为心宽。投床一枕潇湘梦，无柰霜钟苦唤残。
策策秋声起树枝，遥怜塞下雁来时。宁闻中夜荒鸡舞，肯拾他人竹马骑。短剑旧曾交侠客，小诗犹足将偏师。无情却是青铜镜，刚照书生两鬓丝。
使君神隽似龙麟，行地飞空不可驯。诗里得朋卿与我，酒边争霸世无人。宝钗去尽中年病，珠履来疏晚节贫。昔共诛茅听瀑处，溪云谷月亦悲辛。
斯人讵意掩斯丘，六合茫茫不可求。射虎山中如昨日，骑鲸海上忽千秋。帝方欲老长沙傅，虏尚能言博望侯。回首濑溪溪畔路，跛馿无复从公游。
陈侯生长纷华地，却以芸香自沐熏。炼句岂非林处士，鬻书莫是穆参军。雨檐兀坐忘春去，雪案清谈至夜分。何日我闲君闭肆，扁舟同泛北山云。
刻于芹泮士争披，传到茅庐我窃窥。突过韦郎森戟句，高如柳恽采苹诗。日惟坐啸熏沉水，间亦摇毫品荔支。况有太丘为小序，遥知流布满京师。
忆昔浮江更涉淮，早秋天气最佳哉。塞垣榆落蝉初少，泽国芦疏雁已来。风露入怀诗笔健，关山满目笛声哀。南州九月犹𫄨绤，纵有清樽底处开。
塞上秋光冷似冰，当年豪举气凭陵。打球不用炎方马，按猎初调异国鹰。山寨凄凉闻戍鼓，水村摇落见渔灯。而今病暍茅檐底，追记犹堪洗郁蒸。
曾与山公醉不归，李园水竹尚依稀。钿车疾取春鶑唱，铁笛潜惊宿鸟飞。昔把蟹螯同酒盏，今持马策叩城扉。溪头一片无情月，偏照愁人泪满衣。
饲养年深性已驯，攀墙上树可曾嗔。击鲜偶羡邻翁富，食淡因嫌旧主贫。蛙跳阶庭殊得意，鼠行几案若无人。篱间薄荷堪谋醉，何必区区慕细鳞。
蕉荔漫山雾雨繁，虬须客子悔南辕。久留闽囝谁堪语，却忆番君可与言。豪杰虽穷留气在，圣贤不死有书存。归时洗换征衣了，拣个深山紧闭门。
屋边废地稍平治，装点风光要自怡。爱敬古梅如宿士，护持新笋似婴儿。花窠易买姑添价，亭子难营且筑基。老矣四科无入处，旋鉏小圃学樊迟。
衰病归来占把茅，譬如僧葺退居寮。因存橘树斜通径，怕碍荷花小著桥。古有功名兴钓筑，今无物色到渔樵。可怜岁晚闲双手，种罢芜菁撷菊苗。
臞翁卜筑向东皋，小憩江湖半世劳。绕屋树阴供杖屦，登楼山色发诗骚。客来贺厦杯行阔，市写抛梁纸价高。白虎渐台何处在，不如茅舍尚坚牢。
令君葬说其传远，一字真堪直一缣。惜似辨材藏禊帖，爱如房相笔楞严。略疏脱误烦重校，尽扣精微恐不廉。欲卜寝丘何处是，凭高试为指东崦。
晚唐才调晋风期，一片胸襟颇涉奇。每过邻家因贳酒，偶添别墅为赢碁。议郎秩浅无超拜，令尹官清有去思。种得花成身不见，江边父老至今悲。
买得荒郊五亩余，旋营花木置琴书。柳能樊圃犹须种，兰纵当门亦不锄。无力改墙姑覆草，多方存井要浇蔬。区区才志聊如此，谁谓先生广且疏。
目为诗客不胜惭，唤作园翁定自堪。抱瓮荷锄非鄙事，栽花移竹似清谈。野人只识羹芹美，相国安知食笋甘。晚觉齐民书最要，惜无幽士肯同参。
墙角新开白版扉，时寻樵牧弄烟霏。代耕岂若收躬稼，赐帛何如出自机。湖海浪游今已倦，山林独往未全非。百年只愿身强健，长为慈亲负米归。
待凿新池引一湾，更规高阜敞三间。缩墙恐犯邻家地，减树图看屋后山。身隠免贻千载笑，书成犹要十年闲。门前蓦有相寻者，但说翁今怕往还。
羽书堆里挟遗编，往古来今尽粲然。白发晚持川口节，丹旌暑下峡门船。生前多半游榆塞，身后才方领木天。老去一双怀旧泪，谁知滴向建溪边。
半瓢丹药一邛枝，万里西来抚事悲。绶著藏中公事定，剑鸣匣内我年衰。可怜檄笔今零落，尚记纶巾共指麾。身在沧洲搔白首，断肠吟就八哀诗。
北山当代文章祖，孔思周情幸未泯。弟子力疲心尚在，先生齿宿意逾新。今无斲鼻成风手，古有埋腰立雪人。不向师门勤稽首，一生怀抱对谁伸。
平生所历最崎嵚，不觉周南岁月深。拙宦元无金润屋，悼亡新有雪盈簪。凄凄德曜齐眉案，草草黔娄覆首衾。曾忝郡民渐教化，眼看双旐一沾襟。
江浙膏腴动渺然，惟闽硗薄少平川。可怜老子扶凋邑，绝似吾民垦瘠田。稍喜一犂翻宿雨，聊为三爵礼高年。太平主相调元气，春在桑畦麦垅边。
画檐一夜雨飘萧，际晓阴霾扫碧霄。有日暂看旗脚展，无风初觉鼓声调。纷纷竭作趋南亩，稍稍新妆出北桥。白发长官尘土杀，尚能觅句补风谣。
郡人不识疾呼声，甘雨和风遍一城。岁久偏多遗爱事，天高未察借留情。舟行精舍渔歌晚，家近华亭鹤唳清。莫比归云并倦翼，先生此念素来轻。
倦入承明听履声，朱轓今复厌专城。荡胸太华供吟兴，照眼伊川洗宦情。莼鲙何惭高士决，琴龟不减昔贤清。未应便葺东山墅，出处方关世重轻。
先生清梦绕林泉，黄纸除书拜地仙。报答吾君吾相了，徜徉某水某丘边。事光白傅求闲后，衔似温公约史年。笑向故山猿鹤说，古来晚节几人全。
身于七邑最孤寒，每辱黄堂刮眼看。乍可郡无九年蓄，要令民受一分宽。公闲去伴种司谏，我懒思寻靖长官。曾出龙门称弟子，感知惟有寸心丹。
太孺贤声众论推，府君经学里人师。牛衣隠约能偕老，萤火凄凉自课儿。畴昔黄齑曾百瓮，只今丹桂已双枝。乌虖卢母哀荣甚，何必人题墓上碑。
一出悬知计已非，更堪留滞未成归。即今白首负松菊，何处青山无蕨薇。不恨老从中岁至，但悲事与素心违。当斋寂寞生秋草，几度临风忆杜微。
曾识徐卿二子奇，秋来往往梦琼枝。明时莫作沉湘赋，暇日应题望岳诗。主爱客卿宁忍舍，兄嗟予季若为思。湖南岁晚多回雁，频寄书归尉别离。
小儿胆大说文章，萤火难争两曜光。侍讲先生今寂寂，龙图老子尚堂堂。邻无羊仲并求仲，家有元方与季方。想见瘦梅疏竹下，深衣如雪鬓须苍。
不见龙骧与骥驰，纷纷虫篆鬭蛛丝。君侯杰出南方者，老仆终当北面之。忆玉树枝劳远梦，熏蔷薇水读来诗。自惭眼力非关令，紫气浮空懵不知。
幅巾高蹈挹洪崖，闲洒银钩著玉杯。文律不论先汉后，诗源远自国风来。却愁小子方攻冉，未必吾师肯铸回。极欲去修床下拜，扁舟归梦绕南台。
寂寞鳏翁揜县斋，吏传刺字睡惊回。自从黄鹤仙人去，谁遣青牛道士来。适梦羽衣良有征，共吟石鼎愧无才。殷勤问讯西山老，何日山中伴访梅。
一树婆娑整复斜，使君辍赠到田家。自惭瓮牖绳枢子，不称香囊锦伞花。小借煖风为破萼，旋浇新水待抽芽。丁宁童子勤封植，留与甘棠一样夸。
坏径泥深古槛斜，居然幻作贵游家。小亭自课僮鉏草，空室俄惊女散花。便觉麝囊无远韵，频挑蚁蠹有新芽。紫薇红药催公去，独许诗留野老夸。
吏散庭空戟影斜，吟笺飞到野人家。隋珠和璧难酬价，禅榻茶瓯忒负花。谱欠名人为品藻，诗因尤物始萌芽。近公匹似熏班马，荀令风流未足夸。
吟讽攀翻到月斜，众惊奇宝聚贫家。高才盍视宫中草，退士聊看屋角花。未必园丁谙树性，更愁墨客笑姜芽。画堂金鼎熏兰麝，岂有天然韵可夸。
几点朝来小雨斜，未应造物妒山家。陡惊春报千林信，拟问天留数日花。写物祇今须老笔，染根何处有灵芽。彩云过眼真如梦，着意追摹岂好夸。
拙笔芜辞字半斜，情知见笑大方家。放教吉甫独哦句，除却微之谁别花。勾引亲朋需果核，堤防风日损根芽。玉津应制须公等，林下樵歌敢自夸。
短笺小草墨痕斜，句法来从和靖家。吟赏岂无神助笔，护持疑有物司花。莫因山鸟啼榕树，便忆河豚饱荻芽。多少邦人沾賸馥，愿碑遗爱永传夸。
十月边头风色恶，官军身上衣裘薄。押衣敕使来不来，夜长甲冷睡难著。长安城中多热官，朱门日高未启关。重重帏箔施屏山，中酒不知屏外寒。
官军半夜血战来，平明军中收遗骸。埋时先剥身上甲，标成丛冢高崔嵬。姓名虚挂阵亡籍，家寒无俸孤无泽。乌虖诸将官日穹，岂知万鬼号阴风。
黄旗一片边头回，两河百郡送款来。至尊御殿受捷奏，六军张凯声如雷。元戎剑履云台上，麾下偏禆皆将相。腐儒笔力尚跌宕，燕山之铭高十丈。
仓部当今第一流，艰难有诏起分忧。城危如卵支群盗，胆大于身蔽上游。应是孔明亲治事，岂无子美可参谋。君行必上辕门谒，为说披蓑弄钓舟。
事变相寻智亦新，烂泥堆起石嶙峋。断无余力谋蒸土，颇有傍观哂寘薪。自古虚心容议者，即今枵腹役耕民。姑尤聊摄皆齐境，莫遣郊封有诅人。
一生忠孝发于诗，不为桃根与柳枝。枣本流传容有伪，笺家穿凿苦求奇。偶全要领惭轻典，虚呕心肝悔少时。泽畔累臣搔白首，孤吟不敢累亲知。
叠石黏灰事尚新，忽因沾渍减嶙峋。晋阳昔仅存三板，瓠子今谁助束薪。恃陋窃忧难御寇，加工却恐倍劳民。狂生亦岂前知者，曾是边城荷杵人。
补罅扶倾手段新，举头千丈又嶙峋。主谋何止堪尸祝，妄议真当抵鬼薪。见说传更增逻卒，已闻犯夜少奸民。小偷不办公输械，遥望须惊彼有人。
已奏囊封墨尚新，又携袖疏榻前陈。小臣忧国言无隠，先帝如天笑不嗔。阙下举幡空太学，路傍卧辙几遗民。愚儒未解天公意，偏寿它人夭此人。
岁晚沧洲筑草堂，却将逢掖换轩裳。市朝共叹凤高翥，世俗或疑麟不祥。童子举扶犹忼慨，门人要绖各凄凉。衰残无复相镌切，遗墨常留几案傍。
花翁徒步悲诗境，菊磵舂粮哭复斋。众客食鱼弹铗去，几人白马素车来。寻思旧事成三叹，断送诸贤入八哀。信矣两生俱烈士，有金当为筑高台。
复斋之客潘夫子，生死相从未忍分。薛守颇曾参道洁，志完何可欠承君。鲁生邀饮犹同去，庞嫂来呼已不闻。菆舍一卮真永诀，老无脚力拜翁坟。
少年妄意假韶鸣，忧患欺人两鬓星。此去真当盟社友，向来不合诳山灵。百年如夜何由旦，万古惟天只么青。若到桐城逢旧友，为言多醉少曾醒。
曾伴灵芝湖上吟，当年一悟至如今。源流不乱知归趣，篇什无多见苦心。贯虱功夫须切近，脍鲸力量要雄深。暮年谁可谈兹事，盎有村醪且自斟。
少时酒伴尽豪雄，岁晚瓶罍一并空。方叹独醒吟泽畔，忽勤分饷到篱东。鲲鲸有量真溟涬，螟蠃无知妄异同。老矣此身何处著，便应埋向醉乡中。
昨吊空闺涕未收，忍闻绋翣向斯丘。不为尚子了家事，似与庞公圆话头。天下断无胶可续，人间最有剑难求。潘郎文笔尤宜诔，想见新碑字字愁。
一闭幽堂十九年，万松手种已参天。懒随人乞郭东祭，自与母耕绵上田。试问拂云施鹤表，何如藉地荐豚肩。此身只合安闾里，长为先君扫墓阡。
溪草林花争碧红，伤心黄壤閟芳容。短松明月易陈迹，断雨残云难觅踪。伊昔老盆常共酌，即今败絮倩谁缝。臼间一斗仓陈粟，薄暮归来独自舂。
自古佳城属吉人，郭书王谶岂能神。扫松稍喜衣冠众，荐芰何妨俎豆贫。委巷起家基世德，分山葬友等天伦。侧傍即是黄香冢，冥漠之中尚卜邻。
忆昨隆干致太平，诸贤耸听凤先鸣。奏篇不愧登瀛选，拂袖难留出昼行。当日伯夷兄弟瘦，至今杨震子孙清。定知千载蟆陵路，尚有行人酹董生。
水如绶带山如抱，画手难摹一段奇。松下可浇三奠去，墓傍安用万家为。虹来昂首宁非瑞，蛟徙无踪若有知。丱角钓游今白发，重寻陈迹不胜悲。
细路萦纡入野田，遥瞻竹树已欣然。青苔地滑跌卢老，苍耳林深迷谪仙。不羡玉堂在天上，径须茅屋占云边。极知谢客非为亢，贪看林花听涧泉。
蚤日称雄翰墨林，暮年里巷且浮沉。诸公自负遗贤愧，此士元无谤国心。子佩子衿输少俊，某丘某水拣幽深。明时莫作逃尧计，忽有弓旌底处寻。
先生读易注参同，筑室云山第几重。昔遇壶丘疑见怪，今于老子信犹龙。方灵有物司丹灶，符验无妖血剑锋。只恐欲藏藏未得，世人往往或知踪。
塘水拍堤科斗生，想君亭子俯幽清。黄梅雨足野田润，牡曲烟收村墅晴。莫信人嫌无理闹，颇疑渠有不平鸣。画堂方喜听琴阮，谁爱天然律吕声。
旗铃接迹向西驰，丹桂灵椿并一时。竞说郎君能跨灶，顿令老子欲笞儿。妙年不患锥无颖，前辈曾言木就规。相国晏公元楚产，何须千里远求师。
造物方将贵此翁，煌煌三印屈盘红。笺天不受珠犀涴，表海新兼𫓧钺雄。诗满名山留妙墨，舶归外国说清风。何当把臂登云榭，共看鲸波浸碧空。
隔膜能知人肺肝，了如烛照与龟钻。敏于一行推棋子，妙似尧夫测牡丹。道是鬼来疑太黠，蓦然仙去觅应难。身今槁木寒灰样，惭愧巫咸子细看。
弃置而今成秃翁，君恩量给太仓红。着鞭纵落诸公后，挥麈犹堪一世雄。花月三千篇绝唱，海天九万里刚风。胸中本自无冰炭，况读君诗益扫空。
赣江当日血成川，谁肯身驰不测渊。尺檄约降诸峒静，单车禽畔一城全。带刀俗染惟新化，横槊诗刊第几编。想与元龙谈世事，亦怜疏拙老林泉。
屡有诗贻田舍翁，灯花常至夜深红。莫嫌云榭文书冗，稍喜冰衔职任雄。健吏安知元结事，贪夫愧死伯夷风。得君厚禄吾何患，从此樽中酒不空。
虔在江西尤巨丽，极知君相选侯难。昔多法从怀州绂，今少诗人上将坛。敛戍官兵申拆洗，放衙谿洞报平安。衰颓欲纳辕门谒，却怕崆峒腊雪寒。
新图别义初拈出，四座皆惊昔未闻。定是胸中通象数，或于梦里见羲文。向来夫子编三绝，近世名儒说七分。自笑腐生尊古注，可能挟册便从君。
仗下千官走似麕，仓皇谁扈属车尘。禁中陆九艰危共，殿上朱三苦死嗔。当日横身抗岐汴，暮年避地客瓯闽。小窗细读金銮记，始信香奁属别人。
二砚温如玉琢成，信知天地有精英。马肝紫润尤宜沐，鹆眼青圆宛似生。未爱潘郎呼作友，便教米老拜为兄。今年几案多奇获，应是穷儒命渐亨。
三砚联翩买券成，绝胜玉杵聘云英。拊摩无粟向肌起，涂抹有花从笔生。韫匵每愁逢暴客，倾囊或笑费方兄。古来事业由勤苦，不信磨穿道不亨。
蒋君易学高无助，蔡子重来讲杏坛。绛帐先生移席听，青衿学士堵墙观。举扬霁月光风易，笺注先天太极难。稳坐虎皮挥麈尾，岂知春雨客毡寒。
短发萧萧老日侵，遗编未敢废研寻。薰莸理欲迷通义，衮斧忠邪害恕心。笃信圣贤常事左，稍知治乱每忧深。人生有腹当盛酒，谁遣吾侪著古今。
一念才萌帝已临，岂容纤芥自欺心。夜犹养气操存熟，晨偶科头警惧深。跌宕少曾希管葛，敛藏晚欲学柴参。小窗稍觉春宵冷，自设篝𬬻置楮衾。
昨者匆匆掷印归，六年岑寂闭柴扉。岁荒奴仅拾残穗，日晏婢方羹苦薇。宁渴莫赊邻近酒，尽寒不着借来衣。中年但祝身强健，要卧松风坐钓矶。
赤粟黄虀味最深，此生不恨老云林。鬼神每瞰高明室，天地皆知暮夜金。夸士燃脐犹殉货，先贤覆首或无衾。一瓢千驷同归尽，莫为浮云错动心。
客过吾庐语至晡，旋营盐酪刈薪刍。酒兼麟脯不时有，饭与鱼羹何处无。力穑勿忘家世俭，堆金能使子孙愚。俗儿未识贫中乐，妄议书生骨相臞。
寂寂柴门村落里，也教插柳记年华。禁烟不到粤人国，上冢亦携庞老家。汉寝唐陵无麦饭，山蹊野径有梨花。一尊径藉青苔卧，莫管城头奏暮笳。
过眼年光疾弹丸，桐华半拆燕初还。汉宫有烛朱门煖，墨突无烟白屋寒。宁复鬭鸡陪戏社，颇思携鹤访孤山。今年秫与金同价，偶得茅柴且尽欢。
樱笋登盘节物新，一筇踏遍九州春。似曾山阴访修竹，不记水边观丽人。豪饮自怜非少日，俊游亦恐是前身。暮归尚有清狂态，乱插山花满角巾。
村墅溪亭处处嬉，新年海岱悉清夷。盗平四野无惊柝，虏去三边有捷旗。子美间关离乱际，尧夫生死太平时。从今一洗穷愁语，多赋看花饮酒诗。
进德功夫有浅深，一毫间断即差参。醉无谬误明持敬，怒亦中和见养心。为善岂须朋友责，积勤常若父师临。向来岁月悠悠过，垂老方知痛自箴。
二梁大学同袍旧，晚识郎君亦隽才。柳永词堪腔里唱，刘叉诗自胆中来。老夫一榻何曾下，吾子扁舟作么回。见说桐城方调卒，未应能筑礼贤台。
父老香花夹路催，朱幡那忍更徘徊。弓张至此尤宜弛，珠去安知不复回。海上有艘堪致粟，洛中无篚胜生财。泉人毕竟修何福，消得西山两度来。
岁华摇落物萧然，一种清芬绝可怜。不许淤泥侵皓素，全凭风露发幽妍。骚魂洒落沉湘客，玉色依稀捉月仙。却笑涪翁太脂粉，误将高雅匹婵娟。
昔侍西山讲习时，颇于函丈得精微。书如逐客犹遭绌，辞取横汾亦恐非。筝笛岂能谐雅乐，绮纨元未识深衣。嗟余老矣君方少，勤向师门扣指归。
曾客嫖姚与伏波，惯骑生马拥雕戈。金台有命终须筑，铁砚无功亦且磨。见说帛书来汝洛，又传毡帐迫淮河。只今西北多机会，吾子南归意若何。
少游乡校至华颠，常以虀盐养浩然。科举法行无誉士，丘园礼废有遗贤。刘贲下第人称屈，李汉编文后必传。闻道诸郎皆秀孝，拂云华表看它年。
丞相曾参督府谋，郎君今复赞边筹。彼哉金谷饮长夜，去矣玉关防盛秋。尺度岂能拘快士，功名断不在中州。习池水满堤花艳，安得相陪赋远游。
幕府秋风事日生，参军匹马去兼程。起为楚舞何其壮，吟退胡兵在此行。且喜岘山碑有跋，不愁江表传无名。老儒那复封侯梦，止愿躬耕看太平。
华宗所产必人英，久见诸贤说父兄。荀氏晚添文若出，杨家又有敬之生。进堪负荷斯文责，退亦流传后世名。身老荒村无可恨，独于佳友尚关情。
城郭区区一聚埃，江山如此信佳哉。挟龙相国骑箕去，招鹤仙人弭节来。试问炊粱成短梦，何如煨芋拨残灰。危亭更著文公扁，日落山空未忍回。
举世争驰势利场，君于冷处看人忙。不营摩诘散花室，只设苏州听雨床。种果园林无虎守，勘书窗几有萤光。直须唤起西塘老，来向斋中伴石塘。
当年虎穴挺身临，匹马平欺万绿林。余欲关弓常掩涕，汝能卖剑即回心。歌廉民已嗟来暮，微管吾安得至今。欲谒铃斋参嫡派，管蠡何敢测高深。
溪上重来两鬓丝，岂知拙政久犹思。旄倪欲见叶公面，香火共存朱邑祠。争劝令君持酒盏，不容老子闭车帷。谁言俗薄今非古，我与斯民各秉彜。
白布裙襦雪满颠，携扶伛偻拜车前。皆言庾氏相因粟，犹是君侯不饮泉。自昔活民须有备，即今去客愧无权。愚公老矣痴如故，长把心灯望后贤。
鲁叟新阡何处寻，桥边感旧独沉吟。一生欲唾奸谀面，千古难磨道义心。溪昔放鱼晴鱍鱍，门今罗爵冷涔涔。发潜赖有西山笔，何日碑成勒碧岑。
曾向明时雪李邕，又闻名在聘贤中。忆言鸱吻施茅屋，忍见龟趺立柏宫。杯酒昔常陪贺老，只鸡终待哭乔公。情知客泪先难制，邻笛那堪咽晚风。
君于朝列号名流，信在江东亦望州。保抱彼民思父母，赍咨吾辈惜交游。香凝应物吟诗榻，虹贯元章载画舟。涧上泉边今寂寞，岂无遗藁待搜求。
贫者惟言可赠行，临分握手尽交情。马于辔力穷时骇，鸥向机心动处惊。齐士岂无堪客礼，蔡人便遣作牙兵。遥知陌上罗敷女，竞看双旌出劝耕。
紫芝仲白俱仙去，晚秀惟君擅士林。字肖率更亲手作，诗疑贾岛后身吟。九成合奏音方备，三染为𫄸色始深。老去尤于朋友笃，未忘几研琢磨心。
添尽绵衣体未和，小窗奈此苦寒何。极知上竺仙人喜，不道长安贫士多。穷巷都无晨噪鹊，边城应有夜惊鹅。君才堪续梁台赋，早晚楼船济汴河。
诗到黄初字永和，半生西望溯明河。已招学士来儒馆，更欠山人拜谏坡。四库旧书存有几，五朝遗老苦无多。传闻将讲临雍礼，小驻骊驹白玉珂。
场屋声名淳绍初，同时一辈晓星疏。举人尚记前乡贡，天子亦呼行秘书。出蜀诗堪编杜集，涉湘文可补骚余。中朝典册须鸿笔，何必然藜照蠹鱼。
门巷萧然人迹少，华裾客子袖文过。织千机锦非常巧，熏一铢香已觉多。持赠白云情厚矣，暗投明月愧如何。桃花水煖鲈堪鲙，恨不相携买短蓑。
渡江门户已华簪，嫁得黔娄作藁砧。畴昔曾为宾截发，暮年亲见子腰金。泷阡新刻丰碑妙，防墓重封宿草深。忆与夏卿联禁路，些辞题罢一酸心。
欲去还留每自怜，竟为吾子著先鞭。孤忠尽见万言疏，十口同登一叶船。屈法相全烦圣主，上书俱贬愧前贤。南归定过西山下，细把行藏告墓阡。
静处尤宜策睡勋，径投禅榻炷𬬻熏。恰为胡蝶春游美，忽吼华鲸曙色分。僧袒右肩方说法，我聋左耳若无闻。平生不作桑间恋，草草挑包下白云。
博士才名贺白流，讵应蚤计到菟裘。宫中未索清平调，海上聊为汗漫游。隠几饱看山变态，开轩惟对竹清修。买邻有志嗟无力，肯与羊昙共赌不。
忆昨桃包返故乡，意君束带侍明光。一书似坐穷为祟，百计无如去最长。蚁穴梦残何足记，蟆陵愿在莫须偿。即今台阁多收召，定有名公雪孝章。
一春风雨郡斋寒，荒了麻姑老子坛。吏抱文书排闼至，客携诗卷退衙看。愁来镜里丝难染，老去胸中锦已残。若棹扁舟见安道，为言岁晚习申韩。
留落而今两鬓秋，暮年出处愧前修。敢云余补韩公处，极喜君来谢客州。奇甚宝镡腾紫气，清于玉瓒荐黄流。后生不作先贤远，便合相推出一头。
向来绮语祸机深，几效灵均欲自沉。周庙人曾铭在背，管城子已秃无心。今谁伯乐能酬价，后有钟期必赏音。老矣尚须君警策，昔人一字答千金。
锐惰皆由气所为，浩然不屈是男儿。未知重入修门后，何似初攀折槛时。已有客贻绝交论，岂无人取送行诗。勿令一种求疵者，妄议君侯凤德衰。
忆昨纷纷众喙鸣，怪君噤𬹼久无声。得非家客留廷尉，或是闺人沮仲卿。白璧微瑕终古在，黄金横带霎时荣。从来公议无情甚，莫遣蒙斋独擅名。
筋力都非少壮时，不烦揽镜觉吾衰。展禽出仕曾三已，表圣归休有四宜。饱阅交情悲世道，差强人意赖君诗。此生到死惭三士，本自难招况易麾。
不但行吟又卧披，掩编因有感于斯。竞为蛙蚓号鸣态，乌睹龙鸾夭矫姿。损挹嫌人称大好，琢磨容我指微疵。自惭学识非匡鼎，安敢陪君共说诗。
占尽灵乌顾尽云，君恩宽大放归闽。一区二顷生缘薄，万绪千条素发新。铁马即今征战士，金鸡何日赦累臣。殷勤说向西飞雁，多谢交游与吏民。
古来诗律推曹氏，不数河梁与董逃。唐季三家松最胜，建安七子植尤高。短檠尚课儿精选，老笔真堪仆命骚。极欲留君横槊赋，舟人苦报粤江涛。
开卷沉吟首屡搔，想提诗律比戎韬。清于学士茶烹雪，壮似将军弩射涛。再茜三𫄸由染渍，勺泉卷石可深高。蜗庐自笑无卮酒，不得浇君道路劳。
隆干手泽稀疏甚，数帖凄其在水南。但看吾翁贻歙石，固应之子饷端岩。丁宁后裔藏为好，羞愧先民宝不贪。自笑老犹耽笔砚，少年莫也肯同参。
重入修门两鬓丝，延和累疏竭忠规。立朝颇慕汲生戆，谋国不知晁氏危。老去故人能有几，古来君子例无时。传闻近事堪悲慨，说向重泉亦皱眉。
向来俱触相君嗔，里社追随二十春。尚记残编灯下共，忽看华表路傍新。行车不忍过三步，临穴应难赎百身。岁晚空山风雨横，奠刍归去倍伤神。
孤臣去国四经春，迹远安知罪尚新。蚤亦曾讥秦氏者，晚为与议濮园人。懒笺光范干时宰，且伴田家赛社神。醉倒不能愁世事，倩他烟柳替含颦。
向来岁月半投闲，莫叹朝朝苜蓿盘。身后芬芳聊自诳，眼前腥腐饱曾餐。虫鸡一笑何须较，花鸟相疏恐被弹。清议自为儒者设，未应羁束老黄冠。
借屋城中又一春，桃符万口说清新。向来曾上庆历颂，老去甘为元祐人。健论真堪惊谄子，固穷不肯媚钱神。吾评此士西塘比，后进纷纷谩效颦。
与君未得便安闲，边警偏能恼涧槃。草地枣红犹索鬭，田家稻白可能餐。谁将铁绠横江锁，莫靠琵琶出塞弹。处处冲梯楼上舞，不应诸老自巍冠。
主圣时清万宇春，禽鱼花草各怀新。如何丹凤楼中手，未作金鸡竿下人。家有宁馨堪跨灶，囊无阿堵可通神。客谈江北狼烟息，暂展双眉不用颦。
厨人无职主君闲，春日惟供菜满槃。山下鸱肥聊共饱，堂中羊美得常餐。遍尝忧患肱三折，已过光阴指一弹。老去有巾宜漉酒，笑它楚客切云冠。
废诗二十余年矣，忽读来诗眼暂明。处士梅曾如许瘦，化人酒莫过于清。蛩鸣竞起为唐体，牛耳谁堪主夏盟。事阔语长殊未竟，跨馿作么问归程。
仆负轻装主倚辕，交游握手若为言。须求沂水风雩乐，勿爱沙河夜市繁。曩日士曾宗郭太，它时我欲传何蕃。殷勤待折津亭柳，老怕春寒不出村。
向来文字擅中朝，留落而今赋大招。才子左迁追屈贾，相君高蹈友松乔。山行或与樵争席，涧饮聊将掬代瓢。借使终身无一事，亦令千载仰孤标。
梅醭朝衣尘满靴，曾穿细仗对延和。角巾久已寻初服，锦帐何须恋旧窝。能读书人天下少，不如意事古来多。半生寂寂因迂阔，垂老方惊岁月蹉。
荥阳相昔独当朝，曾忝弓旌第一招。无力不能救房琯，有书安敢托洪乔。如闻徒步轻千驷，未觉堂厨胜一瓢。邓禹封侯子陵钓，君看二者孰风标。
少小从军事袴𫖇，祇今庙算主通和。胡来复去兔三窟，民散未收蜂一窝。病觉风光于我薄，老知书册误人多。罪言著就深藏取，自笑狂生壮志蹉。
岂有丝毫补圣朝，去来扰扰费麾招。不能履屐供群谢，未暇纶巾拥二乔。著老莱衣侔服冕，食于陵粟胜操瓢。臣之少也犹疏懒，何况头今插素标。
长剑拄颐刀纳𫖇，得如曝背趁阳和。买邻底用百万价，好事争为十二窝。异日史臣应有考，同时朝士欲无多。与君死守西山学，莫遣人讥末路蹉。
梦魂久不到清朝，纵遣巫咸未易招。塞北今惟一韦叡，江南前此几陈乔。扶颠个个无长策，排闷时时引大瓢。它日松根深掩骨，何须竹帛有名标。
朱门画鼓舞宫靴，应笑狂歌似采和。露坐一生无步障，春游是处有行窝。绍兴谠议谁当续，元祐全人本不多。办取九年同面壁，未应末后话头蹉。
尚记诸贤聚本朝，当时君相急旁招。箫韶九奏凤谐乐，金弹一声鶑下乔。彊项昔尝攀殿槛，饥肠今欲把僧瓢。蚤知不得文章力，却悔从初夺锦标。
颓然一榻懒巾靴，二月东风尚未和。雀闯屋檐来作宿，蜂衔窗纸去为窝。牢愁余发五分白，健思君才十倍多。欲访东皋贤鼻祖，几回路与醉乡蹉。
那复熏衣事早朝，杖藜时赴野人招。谋身不善交韩吕，度世犹堪访贺乔。杖有百钱寻酒盏，家无一物止诗瓢。君看莘渭三王佐，何似夷齐万世标。
生怕将军手涴靴，安能柔软舞灵和。艰虞夷甫方谋窟，老懒尧夫少出窝。时事累棋如许急，春愁抽茧未为多。终南一径非常捷，自是吾徒问路蹉。
昔谒西山过里中，谈兵论易气如虹。若非遇彼负苓者，必是传于坠履翁。至竟白袍无谄屈，何曾黄策有英雄。秋风定访蒙斋否，为说冯唐老更穷。
梦中候对殿东厢，解后先亲问答详。碓磨不能移素论，曝芹终欲献清光。触屏训谄生犹臭，攀槛传名死亦香。君父临之安所避，凌晨起坐涕淋浪。
里巷传呼府座来，柴门草户亦荣哉。相忘金鲫忽然跃，惯见白鸥浑不猜。墨客堵墙观落笔，花神步水出行杯。定知入奉吾丘计，万一君王访草莱。
乍看华扁费寻思，徐叩微言极坦夷。无可奈何安命者，吾非恶此欲逃之。万羊赋禄渠前定，二鸟蒙恩彼一时。总被委斋参透了，不求符竹止求祠。
欲架茅堂久不成，萧然身世托专城。日无车辖非常静，月有餐钱未是清。髠首向来输白粲，短衣老去𣃁黄精。绝怜不及梁间燕，岁岁新巢巧自营。
并驱华毂适通逵，中路安知判两岐。邪等惟余尤甚者，好官非汝孰为之。累臣放逐无还理，陛下英明有寤时。闻向萧山呼渡急，想追前事亦颦眉。
瑶编对秉初修笔，粉署同携夜直衾。虎既蒙皮甘搏噬，鹤因疮羽久呻吟。尽归一网机犹浅，横说三纲害最深。想到鄮山多暇日，轲书毋惜细研寻。
横身久塞杨朱路，洒泣俄悲墨子岐。陋矣射钩而中者，壮哉鸣鼓以攻之。侍读自无迁府分，中丞还有僦船时。八风舞罢君恩歇，赢得闲愁上两眉。
贵豪渠已重金带，贫病侬犹旧布衾。钟阜解仇无宿憾，荆江感事有新吟。早知余耳交难保，晚觉王何罪未深。白首还乡应闭户，断无保社肯追寻。
北客由来惮入南，仆家谏议饱曾谙。谁云瘴雾非吾土，曾有魁躔住此庵。身重岂容眉斧伐，时危犹要脊梁檐。公归未必怀陈迹，留与州人作美谈。
中和堂昔隳于火，今剪荒榛再落成。博士尊师重演说，史君存古不更名。渐摩伋学三风熄，流布褒诗五瘴清。天子金声兼玉振，会征褚大与儿生。
茧纸银钩写一通，殷勤投赠愧空空。辙环晚乃交吾子，稛载天将富此翁。著论未容符独步，操琴欲与愈争雄。儿童错认眉间喜，疑有珠犀满箧中。
咄咄人皆怪老夫，奈何此客去难呼。招温处士为罗否，待穆先生设醴无。我有青刍堪秣马，君言白发久占乌。人生蝉冕腰金印，未抵斑衣膝下娱。
细读公诗屡绝编，心知妙处口难传。言言箴儆堪垂世，历历行藏自谱年。但觉朱弦余倡叹，不烦玉斧更雕镌。小儒可是通身胆，拟为坡仙注大全。
不见林夫与子方，坦翁健笔亦堂堂。孝诚亲有终身慕，忠爱君无一饭忘。铭座六章韦作佩，入台五字铁为肠。未应径欲投吟社，谏草长留御榻傍。
谁引扶胥水入城，循除终日爱琮琤。天风何许珮环响，秋色自然竽籁声。尽洗珠犀宁受涴，少留琴鹤未须行。它年父老传都漕，名与濂翁一样清。
番禺文物于今盛，闽浙彬彬未足夸。丞相宅曾住南郭，鼎魁坊止在东家。好陈董子三篇策，莫看唐人一日花。珍重诏书相勉意，士先器识后词华。
自昔番禺统府雄，君恩暂许领元戎。不羞短发垂肩白，且爱前旌照眼红。笔久不灵妨草檄，臂新无力怯开弓。即今超距多枭俊，安用辎车载此翁。
士女如云服珥鲜，暂陪猎较亦欣然。清于坡老游杭市，俭似乖崖在剑川。使指何功烦卜夜，遨头此念可通天。粤人拥道千层看，不见狨鞍三十年。
陌上游人趁筦弦，岂知君相尚筹边。细听野老交谈处，犹记兵端未动前。草市收灯如许早，端门瞻跸定何年。书生晚抱忧时志，归画残灰理旧编。
晚雾徐收月色鲜，承平物态尚依然。断无飓母起吹海，应有蚌胎还媚川。远俗熙恬犹乐土，孤臣流落谩忧天。夜归听得舆人语，且愿新年胜旧年。
归念常如危柱弦，春来梦绕白云边。不知新雪添头上，但见繁星满目前。即事有诗聊记节，救时无策但祈年。二公语妙堪传远，严杜何因可共编。
愁眉暂展赖君诗，欲以先知觉后知。历引竺干宽此老，未甘嬴博窆吾儿。寄阿兰若俄经昔，祔短松冈会有期。欲访巫咸何处在，忧来自向理中推。
彭聃俱未离乎死，况汝孩提未有知。自昔丈夫怜少子，即今王母惜孙儿。探环尚记曾游处，建鼓应无再见期。三纪七挥儿女泪，孰尸寿夭莽难推。
齐人陈迹此流传，班史苏诗岂必然。故老皆言家即寺，痴儿误入海求仙。莫将刘项分羹鼎，来涴巢由洗耳泉。欲采菖蒲无觅处，且随箫鼓乐新年。
南帝当年此筑台，称雄亦岂偶然哉。谩通异国求阳燧，不道偷儿饮漆杯。能使越人存旧迹，始知秦吏有奇才。祇今黄屋归何处，但见牛羊夕下来。
竞逐朱轓载酒行，熙熙物态与人情。浴沂我欲寻儒服，涉洧公方厌郑声。试问冶容遨夜市，何如赤脚馌春耕。故山瓜圃应无恙，老去深知愧邵平。
秧马从今渐可行，林鸠未好便呼晴。敢云使者乘轺传，聊为君王式耦耕。有一日留忧职旷，无三宿恋觉身轻。此生不复持高论，愿友台佟与尚平。
归客飘然一叶身，尚能飞屐陟嶙峋。危亭下瞰嵎夷宅，积水上通河汉津。叱驭为臣前有志，乘桴从我更无人。暮年笔力全衰退，甘与韩苏作后尘。
亭傍乔木拂云天，亭下高桅泊晚湾。白是张骞曾泛水，青疑徐福所求山。羊城隔雾愁回首，鲸浸收风喜见颜。却笑金乌并玉兔，辛勤出没雪涛间。
只见如山白浪飞，更堪动地黑风吹。渺茫直际九州外，汹涌常如八月时。河伯岂能穷海若，灵胥仅可吓吴儿。惜无散发骑鲸友，共了南游一段奇。
淮雪江风裂面寒，往来万里一征鞍。三千客谩曾弹铗，十九人谁肯捧盘。自古英才多顿挫，只今世运尚艰难。空余败壁龙蛇字，黄鹄高飞不复还。
书坊黄册诱儿童，朝取封侯夕拜公。贾董奇材无地立，欧苏精鉴与人同。安知李廌麾门外，不觉刘几入彀中。蚤晚君王求极谏，莫教豪杰泣途穷。
龙泉笔绝文章熄，此作居然可贵珍。激处翻嫌董生缓，新来却笑退之陈。假令覆瓿无知者，尚可藏山待后人。外物区区均粪土，祝君爱取不赀身。
三径荒凉手自开，旋移花竹剪蒿莱。休休岂不缘迂惰，屑屑何为费往来。明主祇今搜坠典，故人太半客翘材。累臣方卧漳滨疾，错梦钧天听乐回。
衮衮登瀛更上坡，且容老子钓烟波。凤麟自合呈祥瑞，凫雁何曾系少多。时有耦耕人共语，亦无问字客相过。倒囊欲答骊珠赠，柰此家徒四壁何。
旧案依俙在柏台，寄声杭本莫翻开。骑馿导从两黥挟，罗爵门庭几客来。务观可堪供史草，补之不会作宫梅。男儿盍建横行策，免使君王叹乏材。
戍满归来薇亦刚，策名不觉十年彊。素无沂国三场志，曾有西山一瓣香。晁董未能免科举，孔颜方可语行藏。要为天下奇男子，宁论区区国与乡。
叔季滔滔未见刚，每闻健论意差强。向来曾劾灯笼锦，老去聊凝画戟香。世运横流安所止，圣朝未舍岂容藏。几回欲上铃斋谒，衰病无因可去乡。
乌府名臣暂拥麾，霜棱聊复变春熙。行人犹谓骢当避，圣世初无鳄可移。粤俗相携看上日，韩祠配食付它时。极知不作周南滞，禁闼须君补阙遗。
昔在番禺鬻䇲时，瞽言不敢计从违。固知国有三空患，又欲民无再榷讥。箬裹为生尤瘠薄，牙筹所积恐纤微。公卿文学方矛盾，应待囊封决是非。
臞翁活计未全迂，老骥新生汗血驹。攀桂肯输郎罢否，分梨还让阿兄无。应陈俎豆为嬉戏，想见诗书被抹涂。报与厨人多酿酒，王家例合有三珠。
童年觜距已专场，何况而今益老苍。天网恢然罩鸾鹄，朝阳鸣矣革蜩螗。士谁与贺争同进，众亦推弘诣太常。可惜祠官无气力，不能搢笏诵阿房。
谦之绋翣迎归福，平甫灰钉送返莆。空累两家营后事，仅留四壁遗诸孤。学徒谁是单传者，史藁曾经乙览无。贫富皆当终牖下，招魂何处有神巫。
二士平生极好修，箪瓢之外尚何求。暮年更傍谁门户，故国宁无某水丘。华箦殊非爱曾子，短衾自可覆黔娄。小车处士差安稳，十二行窝取次游。
曾约还辕访爵罗，几回扫榻伫经过。待先生敬虽如此，与老人期柰后何。走马看花消许急，杀鸡为黍误侬多。吴中故旧还相问，一臂偏枯两鬓皤。
向来参请遍诸方，恍惚如痴亦似狂。雪与膝平犹未退，斤从鼻过了无伤。拈花弟子知谁悟，撼树群儿不自量。极欲为君露消息，天寒日短话头长。
买牛搜粟向蛮烟，衰病安知璧偶全。使者召归曾四辈，臣之得罪又三年。柳刘漏语谁云尔，绛灌怜才定不然。纵使有泉堪洗耳，先生此愧若为湔。
学问过时已悍坚，文章垂老未精专。薰琴何患无赓载，秋扇明知有弃捐。旧读温寻浑不记，新吟锻炼久方圆。此生幸不当词翰，免被人嘲上水船。
已向深林卓小庵，是中仅可著禅龛。士师何止三无愠，中散居然七不堪。一去重华那复得，方当盛汉勿多谈。近来弟子俱行脚，谁伴山僧面壁参。
阡陌东西山北南，半生常带散人衔。何曾云梦芥八九，一任狙公芧四三。合上大夫投欲死，瓮间吏部寝方酣。可怜子骏无家法，下见先人面有惭。
弃置空村饱世情，高轩乃肯顾柴荆。韩甥殷浩贫亲戚，李益卢纶外弟兄。两鬓萧疏惊老大，一灯明灭话平生。刺桐花下逢予季，多致诗人未害清。
贺监空多惜别情，木绵花得似三荆。打包便是参禅客，垂橐何须使鬼兄。小郭今宁无赵子，四门古亦有欧生。南辕不涉贪泉境，归去诗肠彻底清。
自鉏空旷汲潺湲，占断清溪第几湾。傍九日开侵岁晏，居千花殿觉天悭。餐英饮露平生事，遗臭流芳一念间。菊不负君君负菊，年年秋不在家山。
施先生学有源流，家自长安徙益州。畴昔建牙当一面，祇今失国托诸侯。身侨岳麓无生计，目断岷峨起暮愁。闻道汉廷须黼黻，蜀珍那得此淹留。
胡尘突过剑门关，西顾于今尚未宽。早晚相如通僰道，苍皇子美问长安。拮据自笑营巢拙，枘凿明知合辙难。纵有望乡楼百尺，淡烟衰草莫凭栏。
闽蜀相望万里遥，敢图斗垒屈魁杓。南州处士蒙殊礼，魏府牙兵不更骄。邦伯如今安得结，国人它日会思侨。瓣香垂去犹精祷，果有甘霖溉旱苗。
绣斧翩翩向福唐，百城敛衽避风霜。梦回桑下初何恋，手植棠阴故未忘。判笔有神皆可录，抄书无数即行装。从今病叟牢扃户，莫望严公访草堂。
读它人作多遗恨，君似连城璧少瑕。楮叶国工如许刻，菖蒲灵物偶然花。今无摩诘携同宿，后有荆公选百家。不惜矮窗残烛下，与将朱笔撷菁华。
仙鬼微茫果是非，不如辽鹤有归期。铸成范蠡何嗟及，绣作平原未必知。歌扇舞裙风雨散，野田荒草古今悲。可怜一觉寒窗梦，犹记联鞍出塞时。
寤寐中原独着鞭，往来绝域几餐毡。封侯反出李蔡下，成佛却居灵运先。八百里烹飨军炙，九千缣辇作碑钱。祇今谁是田横客，回首荒丘一慨然。
岁晚湖山寄幅巾，浩然不见两眉颦。看花李益无同伴，顾曲周郎有后身。厚禄殷勤营葬地，隠君欢喜得吟邻。看来造物于君厚，判断风光七十春。
每岁鶑花要主盟，一生风月最关情。相君未识陈三面，儿女多知柳七名。自有菊泉供祭享，不消麦饭作清明。老身独殿诸人后，吟罢无端雪涕横。
造物生才自昔难，此君夭矫类龙鸾。圣贤本柄藏椰子，佛祖机锋寓棘端。畴昔诸人多北面，暮年万里著南冠。伤心海内交游尽，箧有遗书不忍看。
曾有舂陵逐客篇，流传哀动紫阳仙。安知太白长流处，亦在重华野葬边。碎板一如坡贬日，盖棺不见桧薨年。谁云老眼枯无涕，闻说临川即泫然。
忆昔端平典册新，三麻九制笔如神。内庭唤作真学士，晚辈推为老舍人。垂死遗言尤苦口，平生谏疏最婴鳞。建功不作於潜死，谁为君王说厚伦。
回首杨州一梦余，故交已直玉堂庐。寒暄未省通君实，穷薄空烦诵子虚。甚愧丈人于甫厚，孰云夫子不回如。残年无复陪精论，开阖平生几幅书。
斜飞庆历皇华远，捷出熙宁使指新。但记欧公更此职，不知赵济是何人。剡章遍及孤寒士，奋笔先诛聚敛臣。自叹暮年衰飒甚，羡君老手独埋轮。
汉廷盐铁议交攻，有诏姑惟旧法从。闻道岭南歌圣主，一如河北感仁宗。向舒自是堪王佐，桑孔安知富大农。它日公归奉清问，可无鲠论赞烹封。
二诗简澹扫秾华，作者几无以复加。璧十五城方定价，桃三千岁一开花。选骚意度卑唐体，晋宋文章让谢家。莫道老夫今耄矣，平章此事不应差。
新敞朱甍映碧岑，高门谁识庆源深。畤郊已解传家学，石礼皆堪直禁林。七叶文章真有种，二郎官职本无心。庭前玉树成阴未，着手栽培昉自今。
老觉人间无一忻，怪来乾鹊耳边闻。休嗔穷鬼揶揄我，绝喜春官摸索君。畴昔先生有高第，即今后死与斯文。不应也跃看花马，忘却江天树与云。
捷书犹湿谤书随，太息斯人得祸奇。文举旧曾称一鹗，退之亦自喜孤罴。彼谗罔极身罗织，吾意怜才力发丝。老去眼中神骏少，诸君莫怪道林师。
往昔曼卿曾夺敕，后来同甫竟成名。草茅匹士谋身拙，槐棘诸公议法平。囚服若为探禹穴，明时定不血秦坑。何当拜舞鸡竿了，沽酒刲羊与压惊。
动而得谤亦名随，生子看来不必奇。尔辈真堪畀豺虎，君王安用猎熊罴。人言李白文如锦，谁信卢能命若丝。回首世间机阱恶，子归闭户有余师。
鹄袍再著姑行法，雁塔重来定策名。大尹前呵宽贾岛，相君十反访州平。故溪旧有钓鱼石，平地今多陷马坑。不信天公囚两鸟，一鸣会遣百虫惊。
自古名高易毁随，谁令俶傥更权奇。心知吾友必中鹄，眼见乃翁初梦罴。所幸解骖逢晏子，不须结客报袁丝。古人进德多因此，公冶台卿即汝师。
同进多为蕡讼屈，薄徒苦与贺争名。从教雪犬吠所怪，肯学秋虫鸣不平。沙虱伺人阴发矢，虾𢋙欲客化为坑。相逢莫说当时事，说着当时尚失惊。
一橐萧然五鬼随，竟缘名盛与文奇。可曾天下无麟凤，何必山中有虎罴。蜂虿尾犹如许毒，蜘蛛腹得几多丝。圣贤不校吾家法，车及蒲骚岂足师。
谁谓斯文无定价，独怜之子坐虚名。主司头与笔俱点，宰物心如秤样平。骏马却还国西域，病鸱堕落屋东坑。老夫谢绝人间事，亦为诸贤喜且惊。
出门机阱已相随，竟放灵均逐伯奇。始者啮肤微似蚋，俄然择肉及于罴。不言快箭穿杨叶，却讶长松托兔丝。败坏人材由利禄，乃知曾点胜颛师。
少日父兄夸俊声，后来场屋擅文名。锦囊久矣憎长吉，玉枕几于杀阿平。怪底鸥群及鱼队，化为虎落与蛇坑。可怜彩翠矜毛羽，顾影无言只自惊。
对策南宫耻诡随，聊摅腹愤发胸奇。并驱何异牛同骥，独步方知虎畏罴。罚汝业儒磨铁砚，输它拥妓写乌丝。区区梦里争蕉鹿，笑杀傍人与士师。
范老登科犹别姓，余公应举亦更名。人心何止矛般险，世道于今砥似平。到了赭衣同适市，知它白棓欲谁坑。云端别有冥冥翼，不受虚弦浪箭惊。
妙年文价重和随，不料东家产此奇。谗者纷纷传有虎，词人往往让于罴。探囊已足三年艾，补衮那无五色丝。闻说卜邻王翰了，长卿安敢出偏师。
南宫放榜已蜚英，北阙传胪却漏名。潜救八人文最敏，尽归一网气难平。白生作么教持杵，越石争些已见坑。莫倚晴天频吐绶，儿童见了又须惊。
黠儿阴挟弹丸随，发巧悬知中必奇。蝇本至微求附骥，䝙犹可畏况生罴。烘𬊈似虱群藏絮，缠缚如蚕自吐丝。玉汝于成赖渠辈，何须挟策远从师。
早知抱璞烦三献，底用操觚角一名。归去馿堪驮子美，向来羊尚记初平。里居仅有箪瓢巷，壁立元无鼓铸坑。说与添丁并德曜，从今熟寝不须惊。
群儿孰敢比肩随，翻水成文出愈奇。人欲关弓戕后羿，天宁飞箭中王罴。爱材不忍淹丛棘，去恶真如斩乱丝。珍重阿蒙宜努力，此生不可负君师。
贯索星明方用事，金花帖至枉标名。朝无左右容邹子，家有婵媛詈屈平。忍使衣冠同坐锢，未闻逢掖自相坑。还乡何止交游绝，鸥鸟逢渠也自惊。
一夫倡祸翕然随，白昼通都作祟奇。割肉直将人𫗪虎，闻声能感类求罴。忽传先辈逢清雪，失喜衰翁有黑丝。自古英材须乐育，谓予不信质先师。
盛德能容人有技，忮心尤忌士知名。训狐声厉憎韩子，鹦鹉才高累祢平。斑特隠君几负局，塞鸿奴辈不烦坑。客来林下温前话，尚得山翁掩耳惊。
刍言当日偶然同，白首家山各固穷。海内仅存一畏友，人间遂有两愚公。似闻黄阁登迂叟，且向青原访醉翁。此士未应无着处，栖栖十载六治中。
君去江边春色浓，郡花照席万枝红。守分风月元非赘，吏白文书但托聋。黄本何堪处秦观，白麻近已拜申公。早归了却兰台史，莫久吟诗快阁中。
已著西山序集端，欲添一字愧才悭。平生行脚千诗里，岁晚营巢万竹间。后有杨雄宁不好，世无孔子孰能删。归舟它日溪边过，珍重先生莫掩关。
病思羁怀少豫忻，暮年犹幸友多闻。千枝管秃因稽古，一啜芹甘欲献君。明主何曾轻朴学，后儒大率读今文。藏山俟圣吾侪事，何必时人好子云。
主圣如天忍弃遗，臣愚何地著孤危。白虹贯日殆虚语，中野履霜无怨辞。宝玦已随尸血浸，铁鞭未必鬼臀知。莫年一寸丹心在，却怪湘累有许悲。
摩挲妙墨忆微言，故箧才余二帖存。往昔翁为紫岩客，后来子及浦城门。晚生多说参诸老，它日谁堪见九原。自叹西河索居者，暮年归梦绕田园。
删定实惟曾大父，文忠况是老先生。力行所学斯无愧，偶发于诗亦有声。合止笙镛成雅奏，抉挑草木示微情。嗟予公事君归兴，不得相从细讲明。
乃翁良玉不劳攻，之子天葩特地红。海道扁舟明日具，江东尊酒几时同。上楼谁伴老玄德，惊座今逢小孟公。回首暮云千里合，有书何处托征鸿。
圣处分明世鲜知，古人岂是异肝脾。谓鳌可钓无传法，视虱如轮有悟时。老子梦中还说梦，郎君诗外试求诗。向来柱立埋腰雪，妙在心通不在师。
一叶撑来江浪阔，兼金却去客囊空。都将岁月供丹灶，不要功名上景钟。古有礼罗招处士，今无书币起逋翁。南阳祇在荆州北，时一登高吊卧龙。
向来羞作绕枝飞，刘表区区不足依。索饭儿嗔郎罢出，画眉人约藁砧归。食鱼底处容长铗，射虎今方尚短衣。老缚一官行未得，羡君去采故山薇。
四序推移景迭新，二诗体认理尤亲。爱莲亦既见君子，看竹不须通主人。领略春风来广坐，分张月色过比邻。端能着我西家否，客户何妨赘一民。
佳山祠畔结茅茨，犹记吹埙更和箎。苏氏旧称小坡赋，秦家晚重少章诗。交游一老今华发，畴昔诸昆最白眉。子不可来吾欲去，壁间尘榻拂何时。
未答前书每有惭，忽收近讯自开缄。缴回玉笥山人号，换得金门羽客衔。石鼎联诗尘满砚，竹宫应制草盈函。可怜予与君俱错，投老方思卸戏衫。
故交岁晚各西东，解后斯人慰老穷。莫把冠巾浼澄观，更添须发恼林公。强牵谢客为禅客，闲伴涪翁作钓翁。行矣余方有公事，异时傥肯访山中。
令君抱送当秋晚，手种寒葩占断清。伯始厚颜贪饮水，灵均满腹饱餐英。要须晚节分香臭，宁与朝华角悴荣。父老方夸琴调古，未应高兴慕渊明。
顷传汤序心倾挹，兹得姚钞手阖开。朱子所疑非孔传，汉儒之罪甚秦灰。时清纵未经筵召，岁晚宁无掌故来。揽辔远臣惭力薄，不能为国论遗材。
耆旧凋零尚秀岩，可堪华表揭新衔。甘泉颂就抛荷橐，宝苑方收入枕函。宿昔山人来少室，暮年太史滞周南。嗟余去速公归晚，不得埋腰立雪参。
获麟以后更休论，化鹤而归亦浪言。过眼忽看遗老传，终身不及长公门。山房惜未从公择，书局闻曾拟道原。六合茫茫千载远，些成无路可招魂。
诔南浦了诔余杭，各掩新丘若斧堂。不见天球在东序，竞吹宫笛奏西凉。后生谁附青云传，故吏惟余白首郎。浩叹缥缥双凤远，老身如雁漫随阳。
旧止四人为律体，今通天下话头行。谁编宗派应添谱，要续传灯不记名。放子一头嗟我老，避君三舍与之平。由来作者皆攻苦，莫信人言七步成。
尚在朝廷记忆中，敢于父命择西东。独怜家有百岁母，可使人嗤六十翁。芰制子能华岁晏，莼羹吾亦感秋风。书成藏向深山里，莫费君王遣所忠。
比似莆杭倾盖时，更崇古雅黜新奇。久栖衡泌宁非乐，不倚门墙未易麾。析理自应重讲席，论文吾合竖降旗。抚弦欲奏成三叹，何处而今有子期。
临决遗经自圣衷，固殊野外与淹中。五三典礼勤稽古，十六星霜久积功。倚席居然惭寡浅，登床安敢紊卑崇。防民不在文为末，端系宫庭实践充。
匹雏欲拔佞山难，还敕区区慕守官。捋虎自怜余勇在，狎鸥似责昔盟寒。新麻断腕毋容草，堕甑回头不更看。老子平生差耐事，肯于得丧置悲懽。
清吟颇觉续貂难，衔袖勤于贽热官。怪子车轮行地远，愧予门户似冰寒。舂粱礼数呼儿具，覆醤文章怕客看。老去商歌声满屋，孰云野处寂无懽。
社友凋零雅道穷，使君于此信英雄。性情所发前无古，骚选虽高不必同。蚤日甫曾怀渭北，暮年丘只在家东。何时偃伯兴文治，尽采新吟献法宫。
愈叩新新愈不穷，小儒气索敢争雄。安知太白心肠异，但见曹公口鼻同。顾我牢愁来泽畔，放君独步向江东。他时应制金銮殿，定有蛾眉妒入宫。
文字无穷才有穷，可能纤艳敌浑雄。蚤知大将坛场峻，晚作邻翁保社同。臣向雠书曾殿北，君公避世且墙东。男儿遇合由时命，岂必诗名满六宫。
绝巅万籁静沉沉，重倚阑干感慨深。古佛龛中苔上面，故交宰上树成阴。山无白额妨幽讨，野有黄花且满斟。莫怪裴徊侵暮色，老人能得几登临。
历历向时游览处，重来年已迫桑榆。大衾尚欲同林下，华表安知忽路隅。自古曾悲摘瓜蔓，即今不共插茱萸。人生患不高年尔，到得年高万感俱。
习静先生子刘子，新阡即此是标题。便无华表翔双鹤，不有生刍藉只鸡。在昔陶潜书处士，从它孟德揭征西。原头一恸关伦纪，始信彭殇未易齐。
易学纷纷各著书，独于师说着功夫。涪翁旧传七分止，邵子先天一画无。不遣耆英陪讲读，空留章句授生徒。即今黄策方施用，姑可藏山待后儒。
忽然吹散恨难平，六十年间老弟兄。春草池塘成昨梦，夜床风雨付来生。归谋甫里田差晚，去与端溪石共行。部曲出门情态异，不如笼鹤有哀声。
去岁书来欲解麾，数行遗墨半倾欹。斑衣不遂娱亲志，白发因吟哭子诗。让枣犹如前日事，摘瓜空抱暮年悲。情知衰泪无堪滴，原上寒笳苦死吹。
台荒屋老阅人深，拂拭留题重整襟。科目一朝来券外，姓名三世在碑阴。公孙晚岁叨明诏，裘氏当年费苦吟。报与曲江先辈道，老婆非复少时心。
遨头唱首各高深，才薄难披作赋襟。已觉鶑花成一梦，尚贪萤雪竞分阴。即今空负台莱意，宿昔曾赓殿阁吟。北望钧天搔白首，区区终有祝尧心。
别后书稀梦亦稀，忽传尺素到柴扉。不知天骥方徐步，将谓云鹏久怒飞。句律斩新过似旧，姓名略是复疑非。长官仙去宾朋散，存者依稀有杜微。
父兄俱映汉藜青，独老空山聚冻萤。生不肯扶灵寿杖，死堪上应少微星。向来枕膝传师学，末后悬棺合礼经。惟有书房旧时月，夜深得得照疏櫺。
去年黄敕许怀归，拭目乡邦一段奇。老马不堪空冀野，大鹏自合化天池。琼林花发浑如昨，玉塞锋销未有期。汲汲九重方旰食，吾侪何以补明时。
晨坐黄堂夕未归，偶然闭阁句尤奇。颇知韦守临苏郡，不省山公到习池。烧尾且陪攀桂集，遨头别有探梅期。自惭属和悭才思，尤甚春船上水时。
禁中前欲唤公归，读轼文章每叹奇。玉节不烦熬雪海，金芝元合产铜池。愈郊各洗饥寒语，甫白曾为汗漫期。上尽青云记回首，某丘某水钓游时。
偶临群彦䜩公堂，老去斯庄莫遣荒。东道主人如谢守，西阶重客欠王郎。不能席上题鹦鹉，争免池边夺凤凰。圣世英贤俱入彀，岂论狗监与鹰坊。
忆昔抽毫白玉堂，奏篇字字谷年荒。内人久已呼才子，明主今方记寝郎。驽豆未应堪秣骥，鹑笼谁道可容皇。何当雅奏登郊庙，一洗梨园与教坊。
潦倒常惭室弗堂，君恩特地与开荒。灵津误作乘槎客，华发羞陪射策郎。金菊歌新赓下鹄，碧梧枝老许栖皇。退臣无路酬天奖，旦旦𬬻熏祝宝坊。
向来襆被出关时，恩大身犹草芥微。仅有两生携酒送，不如二谏得诗归。负杨临贺滔滔是，客卫将军落落稀。老接亲朋惟野服，寄声夷甫莫朝衣。
初看华扁知趋向，徐览群言见切磋。鹄至安能令弈善，羊亡岂不为歧多。爻重翼十几繁矣，贰二参三奈一何。老汉暮年无顿处，轩中半榻肯分么。
蜀剂十杯扶胃气，南烹一箸忍馋涎。病梨虽以樵贺废，寿栎翻因拥肿全。已脱坡翁赤猴月，并逃谢傅白鸡年。新凉尚起亲灯兴，谁道过时已悍坚。
不要元戎访草堂，勿烦儿子表泷冈。一窗看设囊萤几，四壁惟安梦蝶床。聊与僧分半间屋，且无人夺上三房。韩公作志潘郎诔，得似先生自举扬。
一生常寄人篱落，入手斯丘得自专。防墓向来封四尺，骊山何必锢三泉。暮年已作饰巾客，它日那无挂剑贤。种万株松千本桂，不忧千载不参天。
从今快活安斯寝，那复辛勤陟彼冈。万里路曾双不借，四天下只一禅床。宽如马驿名方丈，劣似鸡栖即客房。自唱山歌樵牧和，底须论著学班扬。
远游昔结四方缘，高卧今贪一壑专。有客埋腰冲许雪，无人洗耳涴吾泉。金棺未免荼毗厄，玉匣安知裸葬贤。多积荆薪宽酿酒，龙钟禁不得霜天。
夜绩旁边映隙光，忆曾参扣遍诸方。扫眉众女偏谣诼，开口群儿亦谤伤。后有知音分雅郑，今谁协律谱宫商。戏衫欲脱无人付，诸子披襟直下当。
少狂浪走无寻处，晚向深山得悟门。火候足时丹始熟，国工琢了玉尤温。低头欲下追随拜，摩顶无忘付授恩。大有名山要行脚，未甘瓶钵老荒村。
万卷胸中融化成，却怜郊岛太寒生。霜蹄历块骏无匹，赤子探珠龙失惊。警句宜为康乐弟，痴年谬作季方兄。此诗异日君牢记，后有钟嵘不改评。
老鹤收声只自悲，戛然清唳警衰迟。不嫌汝伯无漆发，稍喜吾家有白眉。二尺檠边能办此，百花头上更饶谁。隆干衣钵须人继，莫负樊川望阿宜。
城中甲第连霄汉，吾子书窗占地悭。卧起大衾长枕共，呻吟细字短檠间。一门兄季推谌纪，北屋东西著孔颜。祗恐四方羔雁到，未容坚坐闭柴关。
华宗人物甲吾乡，丹穴由来出凤凰。万卷楼高谁敢上，五言城小不能当。几曾费我挥斤力，尚欲传君啮镞方。何日重寻谿上路，共羹苦荬饭黄粱。
纷纷肉马上青天，骥耳双垂亦可怜。郊岂因穷吟遂辍，蕡虽不第策犹传。会须有集鸣当世，肯为无媒怨盛年。斗气烛君文卷里，更于何处觅龙泉。
金针玉指巧安排，直把天孙锦剪裁。樊素口中都道得，春鶑啭处细听来。欲歌郢客声难和，才误周郎首已回。可惜禁中无应制，等闲老却谪仙才。
二百新题字四千，庚申已后甲寅前。继周可以知百世，续汉谁曾到八年。江左重修泰陵录，水心绝重建隆编。何时老子真闲退，共结青灯蠹简缘。
已买荒山卜毳藏，岂知来此借禅床。傍人尽怪病摩诘，送客不嫌穷孟尝。皓白群仙应笑老，昏花太乙谩分光。何时邻里持牛酒，却贺先生返故乡。
一色双葩费剪裁，固知造物巧胚胎。机云乍自吴中出，坡颍初从蜀道来。佳谶似因先辈设，瑞苞不为老人开。集英明岁薰风里，席上英才即斗魁。
老子而今两鬓霜，未应痴绝泥禨祥。不能木末搴朝露，未免篱边嗅晚香。便合折来书卷畔，讵宜簪向宝钗傍。漫山千树方芽甲，肯信人间有早芳。
雨湿红裳靡待秋，摘来深愧木瓜投。祗今陈紫无真本，比昔姚黄胜一筹。聊荐金盘蠲渴肺，不烦绮席啭歌喉。圣朝仁远停包贡，赖有公诗为拔尤。
平生拙计类愚公，处处撑篙溯逆风。身已呻吟行泽畔，谁令剥啄到山中。历官蚁穴一场梦，闷事鸡窠百岁翁。颇恨暮年持酒戒，不能领客访无功。
在野宜赓击壤歌，隠忧不禁亩忠何。殷生宰相安知否，逸少群贤感慨多。老觉鬓丝难掩覆，穷惟心铁未消磨。早知掷却毛锥子，有警犹为国荷戈。
两被宸奎擢史官，曾参豹尾属车间。不能直笔公褒贬，安敢高谈到画珊。老有丹心犹恋阙，死无一字可藏山。儿童忘记翁年甲，但笑颜苍与鬓斑。
辽鹤何年返故乡，天风剑珮已骞翔。郡人议叶来胥宇，兄子才高肯弗堂。里选诸儒俱饮惠，谏书百世尚流芳。试歌此曲陈蕉荔，万一乘云下帝旁。
垂髫登𪩘捷于飞，岁晚重来脚力微。壹死壹生群从少，某丘某水几人归。即今秉烛游清夜，自古无绳系夕晖。莫忆宫门谢时服，海图尚可补寒衣。
平芜尽处即沧溟，身寄区中等一萍。种杞菊翁犹老健，插茱萸伴半凋零。去年敕设尘飞鞚，今日村酤草塞瓶。却笑痴人妄分别，何人未必胜刘伶。
轵井夫人风义远，阜陵丞相典刑存。妇言初不逾闺壸，家法尤先下里门。命服六珈宜大国，送车千乘忽寒原。暮年无复升堂拜，草就埋辞一断魂。
一纸黄书举茂才，使君后挽复前推。似闻太史占奎宿，先敕天官起蛰雷。唐世科场先进士，汉家郊庙要抡魁。白头乡老殷勤处，西望旗铃送喜来。
畴昔奇君志不凡，天风万里送云帆。只须读赋惊崔郾，何待移书祝陆傪。墨点不施红勒帛，锦衣与换白襕衫。定知慷慨丹墀对，千载平津尚有惭。
才子囊书入帝京，鷃飞安敢料鹏程。赴南宫缓功夫久，携北碑多嗜好清。玉镜台边无别泪，金花笺上有芳名。可怜病叟如蜗缩，呵冻题诗当饯行。
老去怜才癖转深，爱君笔力擅词林。抟扶摇上二虫笑，从渥漥来万马喑。书号醇儒渐者远，弘称曲学到于今。汉家旃厦崇经术，莫事推敲枉费心。
胡卿阑热曾鸟寺，刘叟荒凉似鸟窠。无客嘲雄知免矣，有僧谒愈欲如何。真禅和子逢场少，会实封人说法多。若见珍公烦问讯，天寒煨芋肯公么。
公承赤地饥荒后，一念通天立致和。永日庭中私谒少，丰年陌上醉人多。更生昔忝陪藜杖，臣甫今宁想玉珂。益郡乐歌何足拟，要书善政续归禾。
牧守二期方奉计，末期君已得民和。不愁米送官仓少，但怪莲开陆地多。座客共沾眉寿酒，厩人预戒早朝珂。诸公若问龙钟叟，为说腰镰自刈禾。
君侯谈笑该能事，诗到元和字永和。五夜纵游聊与众，一年更借不为多。牙旗此际留宵钥，宝马来春蹋晓珂。白发老农相告语，看灯归去要栽禾。
频年沴气稀安业，一旦仁风忽扇和。野老说侯游豫少，醉翁与客倡酬多。一筇扶我蹒跚步，五马输君蹀躞珂。得雨下秧晴亦好，旧冬犹有未鞭禾。
召来未得久居中，麾去安知尚不容。虹卧雪涛怀旧惠，马跑白日掩新封。村边宅昔邻王翰，冢上碑今愧蔡邕。绿树青山总无恙，伤心杖履断过从。
血衣尚在久乘边，入手功名费十年。圯上一编非鬼授，晋阳三版以人全。共祠石室思方切，不画云台命使然。玉树堂堂如昨日，安知冠剑隔重泉。
自是妖星死诸葛，非关潦雾病文渊。莼鲈不复归吴矣，琴鹤还如出蜀然。贤有丰碑存岘首，俭无高冢象祁连。东风一掬交游泪，吹向柯山宰树边。
方喜辽天孤鹤返，忽惊蔡岭一牛鸣。理官未遣俦三后，拙宦才令至九卿。尽翦萑莆潢弄息，不囊薏苡粤装轻。厚诬岂待他人雪，自有尧言与辨明。
武仲孝标皆己矣，可堪又夺到丘迟。汉家卿将今能几，洛社耆英在者谁。作有道碑宁免愧，过乔公墓定何时。春风自绿原头草，不管人间殄瘁悲。
以羊相易惭羊小，与象同称笑象轻。碧草充肠随意饱，黄钟满脰有时鸣。力麤曾索寅人鬭，骨朽难湔丑座名。空费景升刍与藁，不如羸㹀尚堪耕。
形模狞怪骇儿童，技与黔馿大略同。葱岭驮经曾有力，岐阳载鼓竟无功。效牵尚记随班后，健倒安知卧棘中。莫信人言君背贵，肉鞍强似锦鞯蒙。
除却留耕知己外，其他蹊径不曾钻。泉人浪自夸清史，冰氏安能动热官。一鹤随身来去易，匹雏无力挽推难。东风作意开桃杏，且閟清芗待岁寒。
半竹分来岂不荣，三荆拆散若为情。莫云炎峤非吾土，直为丰湖作此行。交趾珠能令绶去，郁林石可压舟轻。悬知解印无南物，留面归看白发兄。
一穟祥烟彻九关，六丁澒洞起泥蟠。皆云端笏精虔际，不觉翻飘肸蚃间。侯念牧刍无德色，仆尸香火有惭颜。分明唤得天公应，清旦朱幡谢雨还。
天人谁道不相关，方寸精诚极际蟠。绿简赤文宣读顷，青秧白水立谈间。昔沾一溉犹衡虑，今卜三登始解颜。野老放锄相劳苦，官租堪了债堪还。
莫信天高虎守关，懒龙至此不容蟠。须臾雨慰三农望，肤寸云弥六合间。愈谓勾龙功配社，轲云后稷道同颜。老儒负耒今无力，也趁田丁种莳还。
今雨何人更叩关，庭花不扫竹根蟠。论诗子美严公际，尚友长沮桀溺间。只怕荷锄伤地脉，都忘载笔侍天颜。受廛幸在滕君国，白酒黄鸡得往还。
白首还乡铁铸关，云泥不复计飞蟠。原田高下雨三日，庵屋中分云半间。麻麦芃芃回秀色，茅柴薄薄暂酡颜。若非铃合诗筒至，身在华胥的未还。
老畏春寒紧闭关，群龙应笑一蛇蟠。茆茨掩翳三家聚，桑柘依稀十亩间。茇蔽芾棠公自爱，食支离粟我何颜。人生安稳惟田舍，归晚犹胜死不还。
参透黄陈向上关，肯将风月乞杨蟠。君才不忝图书府，吾老安能笔砚间。有鄙拙歌叩牛角，无清平调动龙颜。暮年多被蒲轮赚，岂独申公罢遣还。
浅池荒榭不施关，一任蟆跳更蚓蟠。儒墨是非凭纸上，阴晴变态验窗间。晨光可爱聊晞发，老相堪憎莫镜颜。赖有笥中奎墨在，绝胜疏傅槖金还。
不识三君与八关，平生所敬独肱蟠。扶犂甘雨祥风里，占籍廉泉让水间。聊伴渔翁歌款乃，且饶犬子赋孱颜。村深隠隠闻箫鼓，知是田家赛社还。
免周柱史出函关，岂有根株可据蟠。但见名刊党碑内，可曾身在属车间。老尤怕血斤边指，春不能朱镜里颜。谁道先生浑懒去，巾车检校别村还。
家事从今勿更关，山深林密且栖蟠。白眉君秀闺门内，秃鬓余惭季孟间。厚族肯分南舍阮，亢宗何减北州颜。西山幸有薇堪采，免被人驱去复还。
古书时务了无关，却悔胸中万卷蟠。尚可追陪鸥鸟社，安能生死蠹鱼间。毁言自叹今销骨，戆草谁怜昔犯颜。圣主恩深臣命薄，黄冠结裹季真还。
野处经时懒入关，放教野蔓向窗蟠。岂无求仲住邻曲，仅有惠连来梦间。架上书聊揩老眼，墓前誓已白慈颜。山灵未可相嘲戏，犹胜周颙去不还。
近传铁马哨榆关，想见西南杀气蟠。常恐漏名青史上，不令效命白衣间。本无高论生丛谤，虚过明时死厚颜。春水渐生天向暑，寄声速载帝羓还。
自与浮名了不关，腾空岂若抱珠蟠。浪云史学三刘后，敢道诗名二宋间。青帝纵然回煖律，苍官安得有韶颜。日晡坐客俱辞去，盐酪城中买未还。
病夫岂有力翘关，腹愤胸奇漫结蟠。昔臂灵旗穷塞下，今腰长镵乱山间。秫田易了渊明醉，菊井难湔伯始颜。惭愧天魔呈伎俩，老僧入定未曾还。
脱身朝市恶机关，弓饵安能到伏蟠。把似去梯置楼上，何如抱瓮灌畦间。有黄粱枕休圆梦，无紫金丹可驻颜。直入深山更深处，时人莫叫孔宾还。
病久溪堂镇日关，潭空不复著蛟蟠。断无喝道来松下，时有挐音到苇间。上宰相书浑绝笔，闻皇子报一开颜。出门应被盟鸥笑，谁遣高飞带箭还。
花深藓合似禅关，千岁榕根入水蟠。方土何须求海上，地仙元不离人间。忘言已悟铜铭背，却老非干玉炼颜。客至未应愁酒尽，少需便了巷沽还。
身如齐客脱秦关，回首危途毒虺蟠。宿昔立螭曾柱下，即今叱犊且田间。迂疏素不工栀貌，老丑安能竞蕣颜。自笑此翁犹矍铄，与云俱出鸟俱还。
忆骑竹马已情亲，何况而今雪鬓新。早日无金能结客，暮年有腻解污人。忝三品料余宜斥，厌五侯鲭子不贫。已向榕阴添钓石，傥来溪上伴垂纶。
病著经旬卧小斋，一窗萤雪与谁偕。季宣易尚资到溉，茂叔书曾取寿涯。志苦白头宁退惰，论孤黄吻竞攻排。兔园册子俱拈起，且放芙蓉月照怀。
绝无上足担簦至，仅有长须荷锸从。乍可沙边狎虫鸟，谁能池上送夔龙。入耆英社老能几，举力田科今不逢。翠管檀槽方迭奏，未应考击到编钟。
不数浮溪与止斋，网罗欲与巽岩偕。极知浩博窥辕固，未肯轻浮学祐涯。愧我孤根难树立，误君初草未编排。藏山行世俱闲事，莫把穷通累雅怀。
老病难持绣佛斋，田翁泥欲与之偕。凤凰渺渺翔千仞，牛马区区辨两涯。骥尾传休劳附见，蛾眉班不待推排。得君小住为佳耳，姑置闲谈叙别怀。
久矣设罗无客至，居然执简尚予从。微辞幸不遭阳虎，几谏谁能谅触龙。窃曼倩桃无复味，闻安期枣有谁逢。残年饮啄随缘过，能费支离粟几钟。
玉堂岂必胜茅斋，误得虚名与谤偕。法吏淬磨真出角，先生度量莫窥涯。谤书堪丑毋庸辨，闷赋虽工未易排。已设葛幮安菊枕，投床不觉到无怀。
幼磨铁砚翁同学，晚捧铜槃客鲜从。十二相宁分虎鼠，两家子各判猪龙。有时扪虱灯前话，亦或骑鲸海上逢。自是老人眠睡少，梦回原不为晨钟。
已傍先庐敞便斋，善和万卷与君偕。少时岁月真驰隙，圣处工夫未涉涯。海浅蓬莱疑可近，云深阊阖不容排。信书至老成何事，有酒聊浇磊块怀。
先生拟把衣冠挂，穉子能操杖履从。叔夜只堪伴鱼鸟，子云何至况蛇龙。豹皮尚欲留名死，鸡肋安知与怒逢。老去自鸣还自止，篑桴何敢间金钟。
何处有禾三百廛，芋区止在舍西边。室如蒙叟生虚白，诗赛唐人选极玄。耐久不如常友石，固穷未肯便兄钱。春晴尤惬看花者，却怕山田欠水泉。
古书随读已微茫，时事闲思欲发狂。愿保残年同绛老，不贪来世作缁郎。史饶西汉宁论晋，诗止黄初不及唐。海阔天高孤鹤远，寄声飞矢莫抽房。
放逐归来老一廛，旧巢回首五云边。固知七略惭臣向，误把三长责子玄。岂有侍郎留下榼，亦无司业送来钱。丰年不怕相如渴，处处人家酒似泉。
即今巾镜叹苍茫，但觉书痴胜酒狂。已怕词头趋坡老，更禁帖子累秦郎。鲁生竞起为绵𫈵，邶俗谁能不采唐。自唱樵歌余季和，免教人谤到君房。
秋输急急了园廛，生怕租瘢照水边。有客耸肩对摩诘，无人拥髻伴伶玄。俗中安得游仙枕，世上原须使鬼钱。却笑赞皇归不得，崖州城北望平泉。
梦事回头堕渺茫，松间梅畔放清狂。直须添竹成三友，不必栽槐待二郎。老爱家山安畏垒，早知世路险瞿唐。人间腥腐如何向，莫怪灵均葺药房。
虽与渔樵共受廛，尚余气习雪萤边。故须堂下参轮扁，未可灯前骂郑玄。那有传求千斛米，更无策救五铢钱。陈编老矣犹加勉，凿久安知不及泉。
蠡管安能测混茫，楚狂敢道国人狂。似闻函谷逐秦客，恰见初筵笑郭郎。壮志不如乘下泽，微辞何足讽高唐。入山未即无邻伴，书室旁边著鹤房。
去国为农混里廛，故书抛向短檠边。台卿复壁犹温孟，夷甫排墙始悔玄。送老只消营藁葬，买春不过费榆钱。枯肠欲汲无涓滴，谁道先生万斛泉。
天海凭高两杳茫，岂无容地著吾狂。俗人不惯呼聱叟，明主何曾罪寝郎。耕富春山能重汉，隠王官谷未忘唐。自嫌老病疏溪墅，只靠邻僧守竹房。
栖山毕竟胜居廛，投老柴门古道边。儋死更无人守墨，雄存已有客嘲玄。鸱夷腹大常盛酒，麈尾谈清绝口钱。挂起桔槔能几日，田间轧轧又机泉。
群书烟海眩弥茫，一念毫厘判圣狂。煽宠艳诗多狎客，漏名直笔几牙郎。同时待诏余枚叟，何处山人似李唐。老矣自筹身世事，不将卦气问京房。
不管开阡与税廛，自锄瓜芋小溪边。向来一鹗谩荐祢，它日只鸡谁诔玄。埋骨要邻高士冢，买山莫费故人钱。舍旁苔井尤宜茗，何必人间第一泉。
几欲乘桴泛淼茫，世间讵著次公狂。幸无珠可分房老，安得钱堪遗窟郎。直笔今谁书汉晋，巍冠昔谩讲虞唐。那知谿上垂纶叟，曾导龙绡辇出房。
小隠山林大隠廛，市尘吹不到书边。知他孟喜传谁易，仅一侯芭受我玄。古有饭牛仍扣角，世无骑鹤又腰钱。溪光门外清如镜，莫遣胡公涴菊泉。
且耕闲旷钓迷茫，风月佳时亦放狂。辟谷久从赤松子，对花几换紫微郎。王何变晋为东晋，郊岛催唐入季唐。此事故须商榷在，铁檠未可厌山房。
村有数家无百廛，小轩送目到鸿边。青牛曾动半空紫，白凤端为一卷玄。上世架签犹万轴，太平斗米只三钱。课童更渫墙西井，拟学苏仙赋乳泉。
倘来事已付茫茫，朝野皆知故态狂。视草偶曾称学士，看花未了失台郎。贾生作赋先扬马，屈子分骚与景唐。绝笔且宜高束起，要赓黄鹄和芝房。
荒村随分有区廛，不在花边即水边。甚懒安能诗咏史，已归不复赋思玄。提壶声好行沽酒，扑满身灾坐贮钱。拣个名山藏断藁，莫教望气识龙泉。
帆近蓬莱忽浩茫，归来散发且阳狂。昔陪上帝图书府，今作清都山水郎。子美愁来曾叫舜，退之老去独鸣唐。商歌满屋如金石，绝胜箫声出洞房。
方寸忧勤匝四封，兵厨不爨鲜懽悰。青苗暂阁农加额，朱表亲题帝动容。便著蓑衣驾秧马，莫投铁简起湫龙。邦人唤作张侯雨，三日油云泼墨浓。
浃日甘霖遍履封，悬知苍昊鉴丹悰。蔬肠贤牧通斋禁，菜色愚民有喜容。鬻马余犹堪买犊，刑鹅公不更祠龙。去年恨杀茅柴薄，惭愧而今琥珀浓。
四山犹被乱云封，卧听檐声洗病悰。焦谷萌芽非尔力，晚花膏沐为谁容。水田渺渺飞双鹭，晹谷徐徐起六龙。莫道农家无供帐，扶疏绕屋绿阴浓。
曾抗归田疏几封，天高殊未察微悰。时人今雨谁相过，地主春风独见容。取友肯遗沮桀溺，论功不下弃勾龙。眉间黄色元无事，因拆诗筒一点浓。
乡县俱叨析爵封，弟兄麾节愧慆悰。腐红有兆宽枵腹，新渌无端照丑容。青草池荒休去蝈，黄梅雨歇近分龙。即今诸老调元手，野叟闲愁浪自浓。
薰蔷薇水启函封，妙语端能破闷悰。自请把麾行雅志，渠能腰扇障羞容。居然雄狡伏麟凤，何止杰魁如虎龙。致了丰年归未晚，西来诏墨似鸦浓。
昨闻英断有烹封，泽畔累臣抱寸悰。巧智不如葵卫足，曲蟠谁与木为容。祠官失职惭虚蠹，野老无知祷象龙。欲上高楼瞻魏阙，乱山千叠暮云浓。
从猎曾陪汉建章，肄歌遣寿鲁灵光。山林放去全渠性，町疃归来获此祥。却笑缋皮资少府，底须折角向朝堂。残年不作蕉中梦，得丧冥心付一觞。
谁云逢掖不知兵，一士居然系重轻。往昔下愚融铁鏁，即今上圣倚金城。可怜蒋子开三迳，又被乌公夺二生。旋作凯歌驰露布，残年犹拟看升平。
圣君羔雁远相求，去去榆关迫盛秋。应念霜寒履中野，定分月色照鄜州。画江谋拙难言智，出塞诗豪不惹愁。却笑缚轮观井者，一生过计更私忧。
斗垒那堪数旱饥，君侯苦节未为非。宾筵虽画何尝卜，雩祷于天且不违。岁俭粟输仓氏少，郡贫饷入洛阳稀。老农夹道攀辕叹，作么携琴载鹤归。
逐客门庭断履綦，时迂小队访茅茨。追随雅有蓬山旧，爱助惭无薤水规。舆腻岂为名士涴，羊碑长遣后人思。安知昭代𬨎轩使，不向民间采此诗。
放逐归来寂寞滨，颠毛雪色面皮皴。怪奇昔有观邕者，老丑今无看玠人。一枕唤回将觉梦，三薰惜取已来身。绣裳蝉冕丛忧愧，得似先生折角巾。
目送双旌已黯然，可堪之子去联翩。遥知幕下闻三语，不要山阴送一钱。聊与远民蠲热瘴，并为迁客饮寒泉。昔游仅及罗浮半，安得从君访绝巅。
晏温全不似霜天，开遍芙蓉蜀锦鲜。昔我父兄悭上寿，今君翁媪各稀年。清狂尚欲簪花舞，答飒无端据槁眠。闻道日边消息好，除书断在一阳前。
初与游杨事伊洛，后闻王魏起并汾。空令蟠结千年核，难掩光芒万丈文。儿似福郊传旧学，友为子厚志新坟。身今独老西河上，欲酹生刍隔暮云。
郭令科名翁冠绝，董生制策子蝉联。向来景行珠林老，末后冰衔玉局仙。食肉恨公非燕颔，冲霄从古要鸢肩。可怜闲袖功名手，仅驾朱轮楚泽边。
畴昔论交四十霜，知公出处我尤详。召来空赏凌云赋，麾去全疏偃月堂。近寄丽参怜老病，忽吟楚些隔存亡。从今野叟凝尘几，无复三溪字数行。
君去闽山亦动容，即今岁俭更民穷。有豺当道凭谁问，无凤鸣阳恐国空。莫放钦夫归岳下，岂容子骏久京东。传闻玉座筹边急，颇牧何妨在禁中。
解瑟于今又再秋，弓旌所致总名流。积轻曾覆祁公鼎，偏重能翻涑水舟。袖里弹文差快意，局傍观弈尚私忧。信庵丞相如通讯，为说狂生霜满头。
更无一点涴铅华，状出冰枝糁玉葩。十绝顿令侬北面，万如元住子东家。自羞贫女钗边朵，难傍宫人额上花。纵使朔风如铁劲，未妨雪月照槎牙。
诗至中山不可加，直将幽澹扫秾华。宁依处士坟前竹，不爱都人担上花。老子骚魂常住世，郎君吟笔又名家。遥知丈室无天女，纸帐香篝瘦影斜。
字字追还水部公，篇篇压倒后村翁。可怜和靖拘香影，更笑花光着色空。自许铁心坚晚节，渠能粉面向春风。菁华落尽惟枯枿，赖有何郎嗜好同。
诗境千梅匝草堂，参军今又课梅忙。悬知句子追群谢，每见乡人说季方。处士骨寒谁得髓，老夫鼻塞尚闻香。请君摘出惊人语，玉篴横吹入乐章。
百首初成六十余，朝涂暮改费居诸。谁将彩笔传于子，人怪青春小似余。一笑拈花差易耳，三年刻楮欲何如。梅兄樗叟俱枯槁，总把风光义让渠。
盘屈高才入短章，卷中字字挟冰霜。直探宝藏珠盈掬，倒泻金茎露浣肠。铁笛一枝横夜月，水沉三舍避天香。妙年早去吟薇药，莫共侬争寂寞乡。
方扃北户逃生客，忽折南枝寄病翁。雪里骑馿非俗格，茶边放鹤有家风。写真影过于形好，凿窍香来与鼻通。不敢袖归防电取，殷勤返璧锦囊中。
贫儿篱下看花窠，曾见千株玉雪么。画得诗禅三昧少，诗如无住一联多。过时结实心犹苦，从古调羹味在和。我坐耸肩穷到老，君肩欲耸又如何。
出香影外别商量，尽撷菁英发秘藏。难把微酸谐众口，只消一白赛宫妆。却疑彼相调金鼎，未召斯人试玉堂。便好去供春帖子，君才何止倍秦郎。
每抱怀中玉雪如，吴霜不觉点虬须。生三槐裔皆当贵，为六梅孙莫太臞。抹黛村眉惭丑怪，约黄宫额费妆涂。南园树老花零落，还许邹枚访旧无。
百篇端可补诗亡，形秽何堪在玉傍。方苧萝山尤觉艳，入旃檀国不知香。一枝我欲簪蓬葆，七字君宜和柏梁。卧雪家风要人继，莫因摇落便凄凉。
新吟亹亹来相逼，华胄遥遥请具陈。安道晋时名处士，叔伦唐世老诗人。百家衣莫劳针指，九转丹能蜕肉身。肯访柴门衰老叟，愧无薄具可留宾。
洛蜀纷纷孰是非，孤忠惟上与天知。何曾后世无公论，不愿明时有党碑。去奉绣帘差足喜，来调金鼎未为迟。铃斋一穟柑香起，细听中和乐职诗。
曾系金狨扈属车，田间访旧尚勤渠。都忘森戟临方岳，但记燃藜共值庐。谢守吟来谁继者，洛英老去各何如。山林深密江湖远，相见烦公问起居。
钧天残梦忽惊回，金钥遥知已掣开。不复五更三点入，刚云七日一阳来。即今空恋唐宫阙，畴昔曾登鲁观台。犹记小窗添线晷，强揩老眼乱书堆。
湘弦泗磬有遗声，肯作秋蛩唧唧鸣。同社共推一日长，古人尤重十年兄。放开只眼饶初祖，蟠屈长身接后生。不是学人无赞叹，学人见得未分明。
前辈凋零雅道衰，陈岩一叟尚庞眉。昂藏且伴戴花老，么么安知撼树儿。警句可编半山集，高风宜配客星祠。有诗一卷留天地，绝胜征南立二碑。
星星短发茁霜根，今后村非昔后村。无客雨中能裹饭，有僧月下忽敲门。佛为摩顶虽真觉，儒劝加巾亦格言。师不茹荤余止酒，何时煮茗得重论。
向来岁月雪萤边，老去生涯井臼前。举孝廉科非复古，给灵寿杖定何年。空蟠万卷终无用，专巧三场恐未然。犹记儿时闻绪论，白头不敢负师传。
半间古屋冷飕飕，死尽同参偶独留。昔已寻师远行脚，今惟见佛小低头。旧绫无用聊收取，破衲难缝且著休。年少还知贫道不，曾同王谢二公游。
炼不成丹死不休，岂知岁月竟悠悠。老于蒙叟仍黄馘，丑似弥明亦结喉。尚隔蓬莱三万里，浪云椿树八千秋。暮年却羡邻儿黠，阿母蟠桃也去偷。
身已龙钟不出村，尚能抱瓮灌蔬园。瓦盆甚朴常盛酒，茅屋虽低可负暄。锄倦扶藜访邻叟，祭归怀肉遗诸孙。后生记取耆年语，世世休思入县门。
刘叟衣装绛老年，市中卖药且随缘。驰名最久经三世，阅病虽多未十全。龟手有方俄贵矣，乌髭无诀独皤然。卧闻鹊噪扶筇起，偶有邻翁送谢钱。
灾祸妖祥判立谈，白头犹舞茜衣衫。卖符效速抛农业，治祟年深转法衔。三老赛冬为杀豕，四婆开岁倩祈蚕。暮归舍下分余胙，不信人间有季咸。
少谙刀笔晚尤工，旧贯新条问略通。鬭智固应雄鹜辈，论年亦合作狙公。孙魁明有堪瞒处，包老严犹在套中。祇恐阎罗难抹过，铁鞭它日鬼臀红。
山秃林疏万窍风，独全晚节傲严冬。老惟交此三益友，梦不贪渠十八公。青帝行将转邹律，苍官何必爱秦封。树根定有苓堪掘，造物方当寿此翁。
腥腐年来懒啄吞，䙰褷惟有顶丹存。长吭偏到清霄唳，病翅犹当霁月翻。云杪孤飞因避箭，壳中新鷇各乘轩。士衡晚抱无穷恨，谁向华亭酹一樽。
少小逢场老罢休，衰残更阅几春秋。瓜牛庐有亲情贺，罗雀门无谒刺留。梦断玉皇香案畔，诗成田舍火罏头。赐驹牵与萧京兆，归去姑乘款段游。
七袠骎骎病鲜懽，君恩犹许备祠官。婢传稚子屠苏酒，奴笑先生苜蓿槃。自叹管君今老秃，更悲庞嫂不团栾。新年辜负如筛餠，炮附煨姜胃尚寒。
又见城门出土牛，鸡肤龟手稍和柔。懒陪内史吟人日，不记灵均降孟陬。病与风光犹未隔，老逢节序只添愁。可怜满镜星星发，欲戴春幡却自羞。
老去逢春尚怯寒，牛衣那得傍鳌山。莫陪画隼行穿市，姑对囊萤坐闭关。昔听仙韶游帝所，今披宫锦谪尘寰。溪村可是无风景，几点渔灯照碧湾。
侯拥双旌舞两骖，应怜一叟卧周南。插门仅有一枝柳，照水全无万椀柑。藜去似知瞳子眊，梅开且向鼻端参。铃斋诗句兵厨酒，浅酌微吟意已酣。
榾柮通红未辟寒，病身无异著囚山。俊游与众聊同乐，欢事于侬了不关。一霎莲华开陆地，十分桂影洗瀛寰。朝家若访玄真子，知在清溪第几湾。
颇闻珠履从𬴂骖，士女憧憧忘北南。墨客共延素娥桂，鳏翁未遗细君柑。坐窗书癖惟孤炷，森戟诗豪且细参。输与邻村垂白叟，卖薪归去已醺酣。
街鼓冬冬霜月寒，冶游夹道拥如山。衡门谢客孤吟过，铃阁忧民一念关。变赤地余成佛国，望红云处隔仙寰。华灯收了霏微雨，最好耘田更钓湾。
传呼铃下戒舆骖，清晓牙旗过水南。一瓣预祈今岁稼，两枚不受郡人柑。端门侍辇公修觐，禅几传灯我饱参。童子归谈城内事，遨头诗好众宾酣。
茅檐卧听雨声寒，晨起油云遍海山。州牧忧勤真可记，田家苦乐最相关。亲祈閟宇神其吐，谁道灵湫鬼所寰。但愿时平鱼稻熟，结茅青壁舣沧湾。
暮年台笠代羸骖，信步篱东过舍南。稍喜农家行食麦，径催园户去移柑。寻花公倘来过甫，置薤吾无可语参。诸县丰登条教简，醉翁饮少已先酣。
催花小雨饯余寒，衰病今朝始出山。移北阜文从汝笑，非西畴事勿予关。预知帝耜开耕籍，初洒天瓢遍域寰。便起笔床茶灶兴，钓舟久矣阁前湾。
白头无复驾征骖，薄有田庐汾水南。但使金穰堪拾穗，何曾玉食欠包柑。莫辞社酒传三爵，犹胜障泥趁六参。不必宗文扶亦可，老人不饮似微酣。
三世高枝折广寒，谓宜挽致道家山。使君紫马重临郡，柱史青牛亦出关。占籍喜居廉让里，操觚悔记太平寰。新篇犹觉波澜阔，堪笑持竿向浅湾。
蹇馿谁驾复谁骖，略似遗公在剑南。尚有三钟加十束，那无二顷种千柑。不烦剥啄敲门访，且可跏趺面壁参。春到茅檐殊未觉，晓窗差薄日初酣。
人言上界足高寒，错踏金鳌绝顶山。恩许乞身镜湖曲，老难效命玉门关。明知甑破休回首，犹喜弓亡不出寰。便合挂帆沧海去，义溪三十六重湾。
老马虺𬯎不服骖，累然病起泛溪南。失侯我尚堪耘豆，出牧公方自种柑。畏垒屡丰愧桑楚，汉嘉虽小屈岑参。新年闻说茅柴贱，陌上逢人各半酣。
唤回暖律解严寒，甚矣吾侯似次山。拾穗有农田尽辟，诟租无吏户常关。家于莆积百年爱，帝视闽如千里寰。欲扫草堂迎小队，钓台只在北溪湾。
放逐谁曾为解骖，自治芜秽垦山南。西畴会有两歧麦，东府底须三寸柑。芋美尤于饥后觉，榄甜少待味回参。采薇散发无穷乐，寄语痴人勿豢酣。
篱援萧疏堂奥寒，西从蜀岭北淮山。少狂曾似身摩垒，衰暮今无力拓关。烽火终年烦斥堠，车书何日混舆寰。采飞冗惰楼船敝，谁为朝家备海湾。
八骏西游造父骖，六飞草草幸东南。故宫久叹生禾黍，急驿毋烦贡荔柑。自古庙谟劳圣虑，即今军事有人参。行宫一穗祥云起，应解三边黑祲酣。
玉帛朝驰盟暮寒，覆车胡不鉴燕山。未闻一范出乘塞，忽报六符来叩关。孙氏已凭江立国，孔融误以许为寰。洛花岁岁无消息，极目芦洲更蓼湾。
一车两马不烦骖，草地蠕行到极南。春燕无栖各依木，佛狸有使辄求柑。按中军请东阳徙，获左车谁北面参。凭语吴儿莫游冶，塞鸿回处阵云酣。
塞氛未静铁衣寒，愁绝江南庾子山。谁使石郎捐一道，仅闻柴氏复三关。西当太白余孤垒，北望神州隔几寰。犹忆楼船建黄钺，夕烽明灭照龙湾。
鷃飞安敢并鸾骖，去矣休休顾渭南。稍喜园官来送菜，不愁御史出携柑。铜山贼有钱神援，玉版禅须铁汉参。闻道五原钲鼓急，崆峒山叟昼眠酣。
霜髭撚断雪肩寒，帝放还山莫下山。饶取两生留鲁国，笑他四皓出蓝关。弈秋局已翻新势，王会图应复旧寰。老不预人家国事，自撑一叶向深湾。